הוועדה המיוחדת לדיון בהצעת חוק הסדרת השימוש בקנאביס למטרות רפואיות, התשפ"ב-2021 (פ/2245/24), כנסת 24, פרוטוקול מספר 2, 2021-12-13 12:00

שרן השכל: צוהריים טובים לכולם, לכל המוזמנים.

שרן השכל: אני רוצה לפתוח תחילה ולהודות לשר הבריאות ניצן הורוביץ, שקודם כול מכבד אותנו כאן בנוכחותו בישיבת הפתיחה החגיגית של ועדת הקנאביס בכנסת ישראל, ומסייע רבות בשיתוף הפעולה לקידום נושא הקנאביס הרפואי.

שרן השכל: סוף כול סוף מנשבת רוח חדשה במשרד הבריאות, באמת בגיבוי שלך על מנת לתקן, לשנות את הדירקטיבה הקודמת, ולסייע למאות אלפי חולים ומטופלים במדינת ישראל.

שרן השכל: אני רוצה להודות לשותפיי לדרך, חברי הכנסת: בועז טופורובסקי, רם שפע ומיכל רוזין.

שרן השכל: אני שמחה ונרגשת לפתוח את דיון ועדת הקנאביס הראשון בכנסת ישראל.

שרן השכל: נושא זה קרוב מאוד לליבי.

שרן השכל: מתחילת כהונתי בכנסת התחלתי לקדם את ענייני הקנאביס וללוות מקרוב את המטופלים.

שרן השכל: זו הפעם הראשונה שבכנסת ישראל תהיה ועדה ייעודית שתעסוק בהסדרת הקנאביס הרפואי, ועדה שתיתן מענה למצוקה האמיתית של חולים שזקוקים לטיפול.

שרן השכל: זו נקודת ציון משמעותית עבורי, הקמת הוועדה תאפשר לי לקדם את החקיקה עליה אני עובדת בשנים האחרונות, ותאפשר להביא פתרונות למטופלי הקנאביס בישראל.

שרן השכל: פעמים רבות גורמים בעלי אינטרסים ניסו לשים מקלות בגלגלים, וניסו לשכנע אותי לוותר, אבל אני שומעת את המקרים בשטח, ולא הייתי מוכנה להישאר אדישה.

שרן השכל: נאבקתי למען המטופלים, ואמשיך להיאבק עד שתהיה תרופה זמינה במחיר שפוי, כשהמשמעות עבורם היא לא פחות מהצלת חיים.

שרן השכל: המטרה שהצבתי לוועדה היא לקדם חקיקה ורפורמות שיביאו בשורה גדולה להמון אזרחים במדינת ישראל.

שרן השכל: ואני מבטיחה שאעשה כל שביכולתי על מנת לקדם את הקנאביס הרפואי.

שרן השכל: יש לציבור כתובת ברורה, וזו ועדת הקנאביס עם צוות מקצועי, וחברי כנסת שהיה להם חשוב לכהן בוועדה משום שהנושא קרוב לליבם.

שרן השכל: תודה רבה לכל מי שהגיע.

שרן השכל: ואני אתן את רשות הדיבור לשר הבריאות של מדינת ישראל ניצן הורוביץ, בבקשה.

ניצן הורוביץ: תודה, חברת הכנסת שרן השכל, יושבת-ראש הוועדה, ותודה גם לכל חברות וחברי הכנסת שהגיעו ושיהיו חברים בוועדה, ותודה לכל מי שהגיע היום לשמוע ולתמוך.

ניצן הורוביץ: חלפו עברו הימים שבהם קנאביס היה איזשהו עניין שלא מדברים עליו ושלא מתייחסים אליו, ומשהו שהוא ככה סוג של דבר מפוקפק כזה שרוצים להסתיר.

ניצן הורוביץ: אנחנו היום בתקופה אחרת, וטוב שכך.

ניצן הורוביץ: באמת יש פה חברי כנסת וחברות כנסת שפעילים בעניין הזה.

ניצן הורוביץ: אני נמצא פה בין שרן לרם, שניכם, רם הוא יו"ר ועדת הסמים בכנסת, ושרן יושבת-ראש הוועדה כאן, המיוחדת לעניין הקנאביס הרפואי, ואני חושב שזה מראה על פתיחות בעניין, ועל רצון סוף סוף באמת לקדם את הדבר הזה.

ניצן הורוביץ: אני באופן אישי וגם באופן פוליטי תומך בלגליזציה.

ניצן הורוביץ: אני חושב שזה הדבר הנכון ביותר שצריך לעשות, זאת דרך המלך, נקרא לזה כך.

ניצן הורוביץ: כי המצב היום הוא מסורבל, הוא מקשה, הוא מגביל.

ניצן הורוביץ: אני מאוד מודע לזה, ובטח שנדרש שינוי.

ניצן הורוביץ: לכל אורך הדרך תמכתי ואני אתמוך בגישה מקילה ומנגישה.

ניצן הורוביץ: עכשיו, לנוכח הקשיים להשיג לגליזציה, אנחנו הולכים לכל מיני דרכים כאלה, דרכים אחרות, פתרונות אחרים, אבל הם פתרונות חשובים בנושא קנאביס רפואי.

אוסאמה סעדי: אז זאת דרך לעקוף את הלגליזציה, אדוני השר?

ניצן הורוביץ: לא, זאת לא דרך לעקוף.

אוסאמה סעדי: אתה אומר.

שרן השכל: אני מבקש, חבר הכנסת אוסאמה סעדי, זאת ישיבה חגיגית, והשר הגיע לומר - - -

ניצן הורוביץ: זה לא לעקוף.

ניצן הורוביץ: אני אומר את דעתי.

אוסאמה סעדי: חגיגית, אז אי-אפשר לשאול, אי-אפשר להעיר, אז מה?

אוסאמה סעדי: גם אם זה חגיגי, אז מה?

שרן השכל: זה בלי הערות ביניים.

אוסאמה סעדי: עם כל הכבוד, שר מדבר, שואלים, מעירים, גם אם זאת ישיבה חגיגית.

שרן השכל: לשרים לא מעירים הערות ביניים, לא נהוג.

שרן השכל: חבר הכנסת סעדי, אני מבקשת, לא נהוג להעיר הערות ביניים כששר מגיע.

אוסאמה סעדי: מה?

שרן השכל: יש זמן אחרי זה גם לשאלות.

אוסאמה סעדי: לא מקובל?

אוסאמה סעדי: את לא היית מעירה לשרים שהיו מגיעים?

אוסאמה סעדי: מה קרה?

שרן השכל: כאשר הם מגיעים להציג תוכנית ממשלתית, תקציבים, וכו', אז מדברים, מגיבים, שואלים.

אוסאמה סעדי: אם זאת ישיבה חגיגית בלבד, את לא רוצה שנשאל שאלות או להעיר, אז אני אלך.

שרן השכל: כאשר יש ישיבת פתיחה חגיגית, לא, לא נהוג.

אוסאמה סעדי: תודה רבה.

אוסאמה סעדי: תחגגו לבד.

שרן השכל: לא נהוג.

רם שפע: לא, לא, תישאר, תישאר.

שרן השכל: חבר הכנסת סעדי, חבל.

אוסאמה סעדי: נו, באמת, מה זאת ההערה הזאת?

אוסאמה סעדי: שאלתי שאלה את השר.

ניצן הורוביץ: בסדר, אני אענה בסוף.

מיכל רוזין: הוא יענה.

אוסאמה סעדי: כן.

ניצן הורוביץ: אמרתי, יש לי דעות, יש לנו, למפלגה שלי מרצ, גם מצע.

ניצן הורוביץ: אנחנו תומכים בלגליזציה.

ניצן הורוביץ: אני גאה בזה, אני אומר את זה בצורה גלויה, אני רוצה שתהיה לגליזציה.

ניצן הורוביץ: אני אומר רק שיש קשיים, אתם יודעים שקשה מבחינה פוליטית להעביר את זה.

ניצן הורוביץ: ולכן אנחנו הולכים לכל מיני סוגים של פתרונות ביניים.

ניצן הורוביץ: למשל, בנושא הקנאביס הרפואי, נושא חשוב כשלעצמו, למשל בנושא כמו CBD ומוצרי CBD.

ניצן הורוביץ: כמה מהעקרונות, במקביל פה למה שקורה בכנסת, אנחנו פועלים ליישם במשרד הבריאות.

ניצן הורוביץ: הקמנו ועדה בראשות ד"ר בועז לב, שהיה מנכ"ל משרד הבריאות בעבר, שהמטרה שלה היא לעבור ממשטר של רישיונות למשטר של מרשמים בתחום הקנאביס הרפואי.

ניצן הורוביץ: כשזאת באמת גולת הכותרת של העניין.

ניצן הורוביץ: וזה כולל גם גישה כלפי רופאים, כדי שרופאים יהיו נכונים ומוכנים לרשום את הקנאביס הרפואי, קופות החולים יצטרכו לשתף פעולה בתהליך הזה, ההסתדרות הרפואית, וכל שאר הגורמים הרלוונטיים במערכת הבריאות.

ניצן הורוביץ: זה לא סיפור פשוט.

ניצן הורוביץ: כך שגם רופאים שמאמינים, שנוהגים לטפל באמצעות קנאביס CBD, יוכלו לרשום עבור מטופליהם את המרשמים בלי בעיה מיוחדת.

ניצן הורוביץ: נושא אחר, שהוא גם נושא מאוד חשוב, הוא עניין המחיר, כי אפשר להסדיר, ואנחנו מתקדמים בכיוון הזה, אבל סיפור המחיר הוא גם סיפור שמאוד מעיק בנושא הזה של קנאביס רפואי.

ניצן הורוביץ: אתם מודעים כאן לבג"ץ שהיה.

ניצן הורוביץ: האמת שאני יכול להגיד שגם בעקבות פנייה משרן, אנחנו במשרד הבריאות ביקשנו מבג"ץ לעכב.

שרן השכל: להאריך.

ניצן הורוביץ: נכון, להאריך בכמה חודשים כדי שלא יהיה - - -

שרן השכל: את המתווה הישן.

שרן השכל: זאת אומרת, למי שעדיין לא יודע, בבג"ץ שהוגש על ידי עמותת הקנאביס הרפואי, למעשה שר הבריאות הנחה להאריך לפחות בשלושה חודשים נוספים לאותם מטופלים את המתווה הישן שעליהם הוא היה.

שרן השכל: וזה גם שינוי רוח משום שלפני כן התנגדו לכך.

ניצן הורוביץ: עכשיו יש פה צורך, לדעתי.

ניצן הורוביץ: אני בכלל לא כזה חסיד גדול, בניגוד אלייך, של כלכלת שוק חופשי, בתחום הבריאות בוודאי שלא, ולכן פנינו למשרד האוצר לכנס בדחיפות את הוועדה לפיקוח על המחירים כדי להטיל פיקוח על מחירי הקנאביס הרפואי.

ניצן הורוביץ: לפחות בדרגה מסוימת או ממכסה מסוימת או ממחיר מסוים, כי לשלם אלפי שקלים בחודש זה דבר קשה ביותר.

ניצן הורוביץ: באופן כללי צריך להבין שבריאות עולה כסף, והמדינה צריכה להבין את זה, ובריאות דורשת השקעה.

ניצן הורוביץ: ובנושא הזה, כמו בנושאים אחרים, הרבה אנשים מתעשרים מהבריאות, אבל לפעמים לא המטופלים.

ניצן הורוביץ: המטופלים לא צריכים להתעשר, אבל הם צריכים לקבל טיפול טוב ונגיש.

ניצן הורוביץ: יש הרבה כסף במערכת הבריאות, אבל לפעמים הוא לא מגיע למקומות הנכונים.

ניצן הורוביץ: גם פה שורת הרווח לא צריכה להיות חזות הכול, וצריך להיות פיקוח על מחירי הקנאביס.

גולן ביטון: סליחה, אדוני, על איזה רווח אתה מדבר?

שרן השכל: סליחה, אין דבר כזה להתפרץ.

גולן ביטון: אבל על איזה רווח הוא מדבר?

שרן השכל: סליחה, אני מבקשת, מעבר לזה שזה לא נהוג וזה לא קורה בוועדות, דוברים, מבקרים לא יכולים להתפרץ לא לדברי ח"כים, ובטח שלא לדברי שרים.

שרן השכל: דוברים מדברים אך ורק ברשות דיבור.

שרן השכל: ברגע שמישהו מתפרץ זה פשוט לא מקובל.

שרן השכל: היחידים שיש להם רשות להערות ביניים זה חברי כנסת.

שרן השכל: וגם בישיבה חגיגית כזו ששר מגיע זה בדרך כלל לא נהוג, אז אני מבקשת.

שרן השכל: אני לא רוצה להוציא אף אחד.

ניצן הורוביץ: בוא נגיד שמי שלא מרוויח זה בטוח לא המטופלים, שהם צריכים לשלם או עלולים לשלם הרבה מאוד כסף.

ניצן הורוביץ: אז בטוח שהם לא מרוויחים שום דבר.

ניצן הורוביץ: לגבי נושא נוסף, שגם הוא עלה על סדר-היום שלנו והוא בין המשרד שלנו למשרדים אחרים.

ניצן הורוביץ: דיברנו על מעבר מרישיונות למרשמים, דיברנו על מחירי הקנאביס, יש גם נושא של פתיחת השוק ליצוא.

ניצן הורוביץ: זה ענף חקלאי, הוא יכול להיות ענף חשוב, ואנחנו רוצים לאפשר יותר פתיחה של הקנאביס, לעשות הקלות רגולטוריות מבחינת משרד הבריאות, כך שיתאפשר יצוא למדינות אחרות, וגם הפקת מוצרים, וכל מיני דברים שנוגעים בדבר הזה.

ניצן הורוביץ: היום במקרה יש לי פגישה עם שרת הכלכלה בנושא.

ניצן הורוביץ: נפגשתי ואפגש גם עם חברות קנאביס וגורמים שפועלים בתחום הזה.

ניצן הורוביץ: זה תחום יצרני גדול בשווי מיליארדים, הוא יכול לתרום לכלכלה הישראלית, אפשר לגייס עובדים לתחום הזה, יש פה אפשרויות של מחקר, של יצור, של יצוא, ואנחנו רוצים לעודד את זה.

ניצן הורוביץ: ומה שנצטרך לעשות מבחינתנו בתחום הרגולטורי, אז נעשה.

ניצן הורוביץ: לכן אני מברך על פתיחת הוועדה, ואני שמח על העניין הזה.

ניצן הורוביץ: וכן, כמו שאתם רואים, זה נושא שמעורר הרבה ויכוחים וטענות, ויש דעות כאלה ודעות כאלה, זה בסדר.

ניצן הורוביץ: בגלל זה אנחנו בכנסת, וזה פורום פתוח.

ניצן הורוביץ: אני מכיר אותך קצת ואת הפעילות שלך בעניין הזה, אני חושב שאת ידועה בקשר שלך עם הארגונים והמטופלים, ואת עוסקת בזה כבר שנים.

ניצן הורוביץ: את מאוד בקיאה גם בנושא הזה, אז אני בטוח שכאן תיתני פתחון פה לכולם, ותנווטי את זה בצורה הכי טובה.

ניצן הורוביץ: וכן, אני מאוד מקווה שתוך, בואו נהיה אופטימיים, אולי תוך כמה חודשים נוכל להיות במציאות שונה בארץ בתחום הקנאביס הרפואי, ושזה יהיה רק לברכה למטופלות ולמטופלים, וזהו.

ניצן הורוביץ: ומאחל לכולם רק בריאות וחיים טובים, והמון בהצלחה, שרן.

שרן השכל: תודה רבה.

ניצן הורוביץ: וכל הכבוד על המאמץ.

ניצן הורוביץ: תודה רבה.

שרן השכל: תודה רבה לך, שר הבריאות, אנחנו מאוד מעריכים גם את הגעתך לישיבת הפתיחה.

שרן השכל: אנחנו יודעים שיש לך גם אילוצי לוז, אז ככל שתצטרך, מתי שתצטרך לצאת אנחנו כמובן מבינים לחלוטין.

שרן השכל: ואני אעבור כמובן לחברי הכנסת לקראת פתיחת הוועדה.

שרן השכל: חברי היקר רם שפע, שהוא כבר מספר כנסות שותף לדרך לעניין הקנאביס, בבקשה.

רם שפע: שלום לכולם, צוהריים טובים, קודם כול, ברכות, שרן, חיכית לרגע הזה הרבה זמן, ונראה לי שיש די הרבה אנשים, גם אלה שנמצאים פה, והרבה אנשים שנמצאים בבית ששמחים לראות את שלושתנו יושבים אחד ליד השני, ומבינים שאנחנו מסכימים.

רם שפע: עברו הרבה מים בכל מיני נהרות בשנים האחרונות, אבל אני חושב שבאמת יש שינוי כיוון כללי, צריך להגיד ביושר ובשמחה רבה.

רם שפע: שלום גם לשר אלקין, נשמח שתצטרף.

רם שפע: אתה רוצה להציג?

רם שפע: הצטרף אלינו שר השיכון והבינוי השר זאב אלקין, ברוך הבא.

רם שפע: סליחה, כבר הייתי בזכות דיבור אז הצגתי אותך.

אוסאמה סעדי: הקנאביס קשור לשיכון ובינוי?

מיכל רוזין: כן, כן תכף תבין.

מיכל רוזין: אתה רואה, לא הכול אתה יודע.

מיכל רוזין: נגלה לך.

אוסאמה סעדי: אני רוצה להבין.

אוסאמה סעדי: נבין, נבין.

רם שפע: אוסאמה, בסדר, לאט לאט.

זאב אלקין: במסגרת תפקידי כשר המקשר בינך לבין הממשלה.

אוסאמה סעדי: בסדר, אז נכתוב השר המקשר, לא שר הבינוי והשיכון.

רם שפע: אני באמת חושב ששינוי הכיוון שמגיע משר הבריאות ניצן בהקשר הזה הוא דרמטי, לא היה לנו.

רם שפע: כל מי שרצה לקדם שינוי מדיניות בקנאביס, בין אם זה ברפואי ובין אם זה לגליזציה, ואני מייד אגיד, לא היה כזה שיתוף פעולה עם שר הבריאות, וזה כמובן מאפשר לנו, לכולם להבין שאנחנו נכנסים למציאות שונה.

רם שפע: אני רוצה דווקא לתת זווית טיפה אחרת.

רם שפע: אני יושב-ראש ועדת ההתמכרויות והסמים ואתגרי הצעירים, וככזה אני נתקל בכל מיני מורכבויות.

רם שפע: אתמול הייתי בכפר איזון ביחד עם חברת הכנסת יעל רון בן משה שהצטרפה אליי, ופגשנו גם מכורים ומכורות, וגם את הנהלת המוסד במקום המופלא הזה.

רם שפע: והיה מאוד מעניין דווקא לשמוע את המנהלים שם שמבינים שיש שינוי מדיניות, ושאנחנו לקראת הסדרה, נקרא לזה לגליזציה, נקרא לזה בשם אחר.

רם שפע: הם מבינים שיש מספיק חברי כנסת ושר שרוצים לעשות שינוי מדיניות, והם אומרים: אנחנו איתכם בהבנה שצריך לעשות שינוי, הפסקנו לעצום עיניים.

רם שפע: וזאת בעיניי ברכה גדולה.

רם שפע: יושבת פה יפעת, יושבים פה הרבה אנשים שהיו שותפים לצוות בראשה של עמית מררי המשנה ליועץ המשפטי לממשלה בשנה שעברה.

רם שפע: הובלנו את זה, והם יודעים ויודעות שיש מורכבות, אבל כן יש נכונות לשינוי מדיניות.

רם שפע: ולצד זה, אני חייב להגיד, אנחנו כל הזמן צריכים להיות בהבנה שהמילים שלנו משפיעות על הציבור, על הרבה מאוד בני נוער ששומעים את זה, ולא מצליחים להבין את ההבדל של ההשפעות האמיתיות שיש עליהם, שהן שונות מההשפעות על בגירים.

רם שפע: ולכן, לצד הנחרצות האדירה של כולנו לעשות שינוי מדיניות אנחנו צריכים לזכור שהמציאות מורכבת, ואנחנו צריכים כל הזמן לראות את ההשפעות גם על בני הנוער, גם על בגירים.

רם שפע: באותה הנשימה ממש באותו דיון סיפר אחד האנשים, כמובן שנשאיר אותו בעילום שם, מה קרה לו אחרי שהוא הגיע למקום הזה.

רם שפע: ואז הוא סיפר שנפתחו לו כל הסיפורים, הנפש שלו נפתחה, כפי שהוא אמר, על כל מה שקרה לו בצבא כהלום קרב, וממש שפך בפנינו את ליבו.

ניצן הורוביץ: זה שם בשדות ים.

רם שפע: שם בשדות ים סיפר את הסיפור שלו, ואמר משפט מדהים: אין אף בית ספר שלימד אותי איך להתמודד עם הנפש, ופה הצלחתי ללמוד את זה.

רם שפע: ואז התחילה שיחה על קנאביס רפואי, ועל כמה קשה היום לאותם אנשים שמשתחררים מהצבא.

רם שפע: ויש רפורמה משמעותית בזה, אז אני מקווה שהיא גם תביא לשינוי מדיניות גדול.

רם שפע: והתחלנו לדבר על זה שאם נצליח, בתקווה גדולה, לעשות שינוי מדיניות משמעותי בקנאביס הרפואי ולייצר קצת יותר פתיחות, שגם האיכות תהיה גבוהה יותר, וגם המחיר יהיה נמוך יותר, ושהכול יותר לצרכים.

רם שפע: אז אני מקווה שהצורך של הרבה יותר ישראלים וישראליות בכמויות גדולות יותר ייענה, כל אחד והצורך שלו בהקשר הרפואי.

רם שפע: אז, שרן, כמו שניצן אמר, אני מחזק אותו מאוד, אני לא רוצה להכביר, יש המון דוברים.

רם שפע: יש המון עבודה, על חלק כבר קיימנו אצלי בוועדה כמה דיונים בעניין הקנאביס הרפואי, אבל אנחנו צריכים לשתף על זה פעולה, כי יש גם כמה חסמים, שר הבריאות יודע, שרת הכלכלה יודעת, שר הבט"פ יודע.

רם שפע: יש כמה אתגרים שצריכים להתגבר עליהם, אבל יש שותפים אדירים גם בחברה האזרחית, גם בתעשייה, וגם במשרדים, לעשות שינוי כיוון, וגם אוסאמה.

רם שפע: בסוף אוסאמה יצטרף אלינו.

שרן השכל: תודה רבה.

שרן השכל: אוסאמה, הקשבת?

רם שפע: אמרתי שבסוף תצטרף.

רם שפע: שתיקה והסכמה.

אוסאמה סעדי: הקשבתי.

מיכל רוזין: לאוסאמה יש בעיות קשב למרות שהוא גבר.

אוסאמה סעדי: בטח שהקשבתי.

שרן השכל: קודם כול, תודה רבה לך על הדברים, חבר הכנסת רם שפע יושב-ראש הוועדה להתמכרויות בכנסת.

שרן השכל: אני שמחה, ואני מודה לשר הבינוי והשיכון השר זאב אלקין, השר שמקשר בין הממשלה לכנסת, על ההגעה לדיון החשוב הזה.

שרן השכל: הבמה שלך, בבקשה, השר.

זאב אלקין: תודה רבה ליושבת-ראש הוועדה, תודה לשר הבריאות, שהוא גם מכבד את ישיבת הוועדה הזאת, ובלי נכונות שלו כמובן שהנושא הכול כך חשוב של קנאביס רפואי לא היה יכול להתקדם, אז ניצן, זאת עוד הזדמנות להודות לך.

זאב אלקין: אני יודע שזה נושא מאוד מורכב.

זאב אלקין: אני בתור שר בממשלה כבר כמה קדנציות מכיר את המשוכות שאתה צריך לעבור גם בתוך הבית, גם בתוך המשרד, ולכן אני חושב שבסופו של דבר העובדה שהחוק עבר בקריאה טרומית, ושהוועדה הזאת הוקמה היא הוכחה לזה שבהידברות ובדיאלוג אפשר לקדם אפילו נושאים הכי מורכבים, שמצד שני הם מאוד חשובים ודחופים, וציבור גדול מצפה לפתרונות.

זאב אלקין: אני רוצה לברך אותך, שרן, על הנחישות, הרי כל הבית הזה מכיר כמה נלחמת בכלל על הנושא הזה שנים כנגד כל המלעיזים.

זאב אלקין: כל מי שמכיר אותך יודע, אני מכיר, לפעמים התווכחתי איתך עוד מיומך הראשון בכנסת על חלק מהנושאים האלה.

זאב אלקין: כשנכנסת לכנסת הרמת את הדגל הזה, שבאמת מטריד הרבה מאוד אזרחים היום במדינת ישראל, ונלחמת כמו שאת יודעת להילחם, גם במשא ומתן הקואליציוני.

זאב אלקין: ולכן, אני חושב שבסופו של דבר אין לי ספק שתדעי להוביל את הוועדה הזאת גם לתוצאות.

זאב אלקין: מאחל לך בהצלחה.

זאב אלקין: זה אירוע מורכב גם ביחסי ממשלה כנסת, לכן אני כאן.

זאב אלקין: לקח גם לשיח בין הממשלה לכנסת להגיע עד הלום.

זאב אלקין: ולכן, כמובן אני כשר מקשר אמשיך ללוות ולעזור איפה שצריך, אבל אני יודע שנפתח בסופו של דבר ערוץ של שיח פורה בינך לבין שר הבריאות.

זאב אלקין: ואני בטוח שבמאמצים המשותפים שלכם – כי אני חושב שאין מחלוקת על המטרה, לפחות לפי מה שאני יודע מהשיחות שגם לי היו עם ניצן עוד בתחילת הדרך סביב הנושא הזה.

זאב אלקין: אני בטוח שהוועדה עם כל החברים שיש כאן, בהובלה שלך, שרן, בשיח מול משרד הבריאות, ובסיוע של השר – לפעמים לשיח מוצלח עם משרד צריך סיוע של השר, אני מכיר את זה במשרדים שאני אחראי עליהם.

ניצן הורוביץ: בדרך כלל זה עוזר.

זאב אלקין: ואין לי ספק שזה גם נכון במקרה הזה.

זאב אלקין: אני בטוח שתגיעו לתוצאה שמצפים לה הרבה מאוד אזרחי מדינת ישראל.

זאב אלקין: אז יישר כוח גדול על הנחישות, על זה שלא ויתרת, על זה שנלחמת במשך כל השנים האלה.

זאב אלקין: ויישר כוח גדול גם על היכולת לקחת חזון ולאט לאט להפוך אותו למציאות.

שרן השכל: תודה רבה לך.

שרן השכל: תודה על הדברים.

זאב אלקין: אני מתנצל שאני צריך להמשיך לנוע.

שרן השכל: אני מבינה גם את אילוצי הלוז של השר.

שרן השכל: מי כמוך מכיר עוד את תחילת המאבק מול גלעד ארדן וההתנהלות.

שרן השכל: חברי כנסת שגם כיהנו באותה תקופה מכירים מקרוב, באמת זה רגע מבורך ומרגש היום.

שרן השכל: תודה רבה לך, ותודה על כל שיתוף הפעולה.

זאב אלקין: תודה.

זאב אלקין: בהצלחה.

שרן השכל: תודה.

שרן השכל: אני אתן את זכות הדיבור לדובר הבא, חבר הכנסת יוראי להב הרצנו.

יוראי להב-הרצנו: גברתי יושבת-הראש, אדוני שר הבריאות, אני רוצה לברך אותך על הקמת הוועדה החשובה הזאת.

יוראי להב-הרצנו: היא חשובה, אבל אם נחשוב על זה דקה היא לא נדרשת באמת באמת.

יוראי להב-הרצנו: היא נדרשת בגלל המציאות, היא לא נדרשת אם היינו מקדישים לזה יותר מחשבה, כי בסופו של תהליך מדובר בתרופה.

יוראי להב-הרצנו: וככל התרופות, לא צריך ועדות.

יוראי להב-הרצנו: אני לא מכיר הרבה תרופות אחרות שיש להן ועדה בכנסת או שהן דורשות ועדה בכנסת.

יוראי להב-הרצנו: ואני חושב שעצם העובדה שהוועדה הזאת היא כה נדרשת זה בגלל הקונספציה הציבורית שיש לקנאביס, וזה שאין הפרדה באמת באמת.

יוראי להב-הרצנו: ועל כן הדברים של חבר הכנסת סעדי, בין קנאביס רפואי לבין לגליזציה, או לבין סמים לצריכה אישית, מה שנקרא.

יוראי להב-הרצנו: ובגלל שהקנאביס הרפואי הוא תרופה שבדרך כלל ניתנת לאנשים עם בעיות רפואיות מאוד חמורות ומורכבות, או כאלה שנמצאים בין התפר או נופלים בין הכיסאות, כמו מתמודדי נפש, למשל, העבודה שלך, גברתי יושבת-הראש, בתחום הזה היא כל כך חשובה.

יוראי להב-הרצנו: ואני מברך אותך ואת הנחישות שלך על הקמת הוועדה הזאת.

יוראי להב-הרצנו: ואגב, הרפורמה שהוביל השר ליצמן הגיעה לעולם ממקום טוב, ממניעים חיוביים של רצון להנגיש את התרופה הזאת למטופלים בקצב גדול יותר, בזמינות גדולה יותר, במחיר טוב יותר.

יוראי להב-הרצנו: אבל איפכא מסתברא, זה רק הרע את התהליך, את הנגישות של התרופה החשובה הזאת, של הזנים והתמהילים המיוחדים שיש לכל מטופל ומטופל, למחירים שרק האמירו והאמירו.

יוראי להב-הרצנו: ועל כן, גברתי יושבת-הראש, אני מברך אותך, ואני אומר שחרף העובדה שתיאורטית לא היינו זקוקים לוועדה הזאת, היא מאוד נדרשת, כי מדובר בלתת מזור לאנשים שבאמת זקוקים לתרופה הזאת כדי לממש את החיים שלהם, כדי לחיות כאן, כדי לנהל חיים תקינים במדינת ישראל.

יוראי להב-הרצנו: ועל כן, אני מאוד שמח שאני חבר בוועדה הזו, ואני מאוד מקווה שכשהעבודה החשובה של הוועדה הזאת תסתיים אנחנו נמשיך, אני מניח, לוועדה של חברי רם שפע, שבה נדאג ללגליזציה באחריות במדינת ישראל.

יוראי להב-הרצנו: כאמור, זה נושא נפרד לגמרי, אבל במסגרת העיסוק בקנאביס נמצה את העיסוק החשוב בקנאביס רפואי, נוודא שהחולים מקבלים את התרופות שלהם, ונעבור להפוך את העולם של הלגליזציה, שקיימת היום בישראל, רק היא לא לגלית, ללגלית.

יוראי להב-הרצנו: ובאופן הזה גם נוודא שהמשאבים הדרושים לטיפול בבעיות שנובעות מהשימוש בסם הזה יטופלו, וביתר שאת.

יוראי להב-הרצנו: אז ברכות, ושיהיה לנו בהצלחה.

שרן השכל: תודה רבה לך, חבר הכנסת יוראי להב הרצנו.

שרן השכל: חברת הכנסת מיכל רוזין, בבקשה.

מיכל רוזין: אני רוצה להתחיל בכך שקודם כול אני מאוד מברכת על הוועדה הזאת, והיא הוכחה לכך שרק בשיתוף פעולה אפשר להשיג דברים באמת גדולים, משמעותיים לחברה הישראלית, ולאזרחי ואזרחיות המדינה.

מיכל רוזין: כל הממשלה הזאת הוקמה מתוך מקום של שיתוף פעולה מניגודים שונים מכל קצה.

מיכל רוזין: וכמו בכל חבלי לידה, ומי כמוני יודעת, ילדתי שלושה, בסופו של דבר משם כנראה יוצאים הדברים הכי טובים אחרי ייסורים, אומרים ככה, בצער תלדי.

מיכל רוזין: אז אני באמת חושבת שהוועדה הזאת היא הוכחה נוספת שבשיתוף פעולה הממשלה הזאת יכולה להביא לעולם דברים טובים ונכונים, וזה בעצם המפתח, שיתוף הפעולה בין משרד הבריאות ליושבת-ראש ועדת קנאביס, ליושב-ראש ועדה סמים והתמכרויות ויש עוד משהו, זה ארוך נורא.

רם שפע: אתגרי הצעירים.

מיכל רוזין: אני חושבת שרק בשיתוף פעולה כזה בתוך הקואליציה, ובתקווה שגם עם האופוזיציה, נקדם את זה.

מיכל רוזין: ופה אני מגיעה לעניין, אוסאמה, ואני מתייחסת לזה, כי אני לא מתעלמת מההתנגדויות, ואנחנו מכירות אותם, ואני גם מקשיבה להם קשב רב.

מיכל רוזין: זה נושא שראוי לעשות אותו מתוך הבנה ושותפות.

מיכל רוזין: יש איזה פער בין הכותרת שיוצרת בהלה, אנחנו מאשרים סמים, גם ככה חונכנו, בוא, הדור שלי, לעשן קנאביס היה - - -

רם שפע: אה, זה היה בדור שלך.

רם שפע: בדור שלנו זאת כבר מציאות אחרת.

מיכל רוזין: נכון.

מיכל רוזין: זה בדור שלי, זקנה.

מיכל רוזין: בואו, זה סמים.

מיכל רוזין: ולכן אני מבינה את הבהלה מצד אחד.

מיכל רוזין: מצד שני, כשלומדים ומבינים את התוכן הדיון הופך להיות יותר ענייני, הבהלה יורדת.

מיכל רוזין: אני חושבת שקודם כול קיים הרצון לסייע למטופלים ולמטופלות, בין אם הם מתמודדי נפש, ובין אם הם מתמודדים עם מחלות קשות יותר, קשות פחות, אבל בסוף גם מה האלטרנטיבות, אוסאמה?

מיכל רוזין: בסוף האלטרנטיבות הם סמים לא פחות קשים, שאחוזים מאוד גבוהים מכורים להם במדינת ישראל ובעולם.

מיכל רוזין: סמים קשים.

מיכל רוזין: אם רק היינו קוראים, אנחנו פשוט מאמינים, כי ככה הרופאים אומרים לנו, קחו את זה, וקחו את זה, וקחו את זה.

מיכל רוזין: ואם רופא אומר אז כנראה שזה טוב לנו.

מיכל רוזין: אבל גם שם אנחנו לוקחים סמים קשים מאוד, ורק בגלל שיש איזה החלטה פוליטית, חברתית, שזה מקובל, וזה לא מקובל.

מיכל רוזין: לכן, אני מציעה גם בוועדה הזאת לנסות לנקות – ואולי זה התפקיד שלנו – לנסות לנקות את ההתנגדויות, קודם כול בשביל המטופלים והמטופלות, בשביל הבריאות שלהם, בשביל הבריאות של כולנו.

מיכל רוזין: וכמובן, עם יד אחת לאפשר מצד אחד, ועם יד שנייה כן להמשיך, אוסאמה, לדאוג לבני הנוער, לחינוך, להגנה, לטיפול בהתמכרויות.

מיכל רוזין: כל הדברים האלה חייבים לבוא בד-בבד ביחד.

מיכל רוזין: ואני מאחלת לנו הצלחה.

שרן השכל: תודה רבה לחברת הכנסת רוזין.

שרן השכל: חבר הכנסת אוסאמה סעדי.

אוסאמה סעדי: וואי, כמה אני צריך כוחות כדי לקלקל את הישיבה החגיגית הזאת.

מיכל רוזין: את רואה?

מיכל רוזין: הרמתי לו להנחתה.

שרן השכל: אתה תהיה החבר בוועדה מטעם המשותפת?

אוסאמה סעדי: עוד לא בטוח, אבל אנחנו נחליט עוד מעט בשתיים היום בישיבת הסיעה.

מיכל רוזין: תשלח את עופר כסיף, מה אתה בא?

יבגני סובה: זה איום.

יבגני סובה: איך אתה מאיים בקלאסה.

רם שפע: כסיף מתאים לוועדה.

אוסאמה סעדי: תראו, אני חושב שמי ששומע את הדברים, גם שלך, גברתי היושבת-ראש, גם של כבוד השר, וגם של חבריי פה מימיני, וכנראה גם משמאלי, אז זה בדיוק הפחד שלנו, וזה החשש שלנו, כבוד השר, שאתם רוצים להגיע למצב של לגליזציה, ואנחנו מתנגדים לזה.

אוסאמה סעדי: אמרת בצדק, אדוני היושב-ראש, לכן הערתי, גם אם זאת ישיבה חגיגית, שזה פתרון ביניים.

אוסאמה סעדי: והפתרון, לא נגיד סופי, כי זאת מילה - , אבל היעד הוא והמטרה היא להגיע למצב של לגליזציה וצריכה עצמית.

אוסאמה סעדי: מה שהיושבת-ראש לא הצליחה, וזה לא עבר, וזה נפל, אז עוקפים את זה פה על ידי קנאביס רפואי.

אוסאמה סעדי: אמרת, ואתה שר הבריאות, אדוני השר, אנחנו מכבדים אותך ומשתפים פעולה ועובדים ביחד, אמרת שזה מסורבל, זה מקשה, זה מגביל.

אוסאמה סעדי: ככה צריך להיות, כי זאת באמת תרופה לאנשים שזקוקים לה.

אוסאמה סעדי: ואנחנו לא רוצים, לפי החוק – יצוא, גידול, שינוע, יצור, מכירה, כל בית מרקחת יכולה לרשום את זה, עוד מעט כל רופא ירשום את המרשם הזה.

אוסאמה סעדי: ויוראי צדק, אם זאת תרופה לא צריך את כל החוק הזה.

אוסאמה סעדי: אני מסכים איתך, אם זאת תרופה לא צריך את החוק הזה.

אוסאמה סעדי: כי זה רופא, בין רופא לבין משרד הבריאות.

אוסאמה סעדי: פיקוח על מחירים?

אוסאמה סעדי: בבקשה, תעשו פיקוח.

אוסאמה סעדי: מה, מישהו מנע מכם לעשות פיקוח על מחירים עד היום?

אוסאמה סעדי: תעשו פיקוח, זה התפקיד שלכם.

אוסאמה סעדי: אבל לבוא ולעקוף את זה – והפער, נכון, מיכל, יש פער, כי אתם רוצים לבטל את זה, לבטל את העבירה הזאת של שימוש בקנאביס.

אוסאמה סעדי: וזה עדיין מוגדר כסם מסוכן, זה בספר החוקים.

אוסאמה סעדי: ואני הייתי עורך דין, ואז ייצגתי כמה, והפסקתי.

אוסאמה סעדי: גם אז, כי זאת עבירה.

אוסאמה סעדי: אתם רוצים לבטל את זה?

אוסאמה סעדי: אם יש לכם רוב, בבקשה.

אוסאמה סעדי: אבל הייתי רוצה שהכיסא הפנוי משמאלי, שיבוא וישמע מה הרוח, מה הלך הרוח, לאן נושבת הרוח, ואם הוא יעביר את זה, על אחריותו, שיעביר את זה.

אוסאמה סעדי: אני לא יכול עם החברה הערבית היום, אדוני השר, עם כל המגפה, ועם מהמלחמה שאנחנו ביחד נלחמים בה, להכניס את זה לבני נוער, ולצעירים, והתמכרויות.

אוסאמה סעדי: רם, אתה מטפל בוועדה נגד התמכרויות, מה זה?

אוסאמה סעדי: חסר לנו בחברה הערבית עכשיו שאנחנו נתחיל קנאביס?

אוסאמה סעדי: מה, בחייאת דינכ, מה זה?

רם שפע: זאת המציאות.

שרן השכל: לכן, גברתי היושבת-ראש, בגלל שזאת ישיבה חגיגית באתי להגיד את הדברים העקרוניים, וגם בסעיפים, אתם אומרים סעיף ומייד אחרי זה אתם סותרים אותו.

שרן השכל: למה?

שרן השכל: כי אתם יודעים.

שרן השכל: חבר הכנסת אוסאמה סעדי, אני אבהיר.

אוסאמה סעדי: הרי את לא מסתירה את דעתך שאת רוצה לעשות את זה לגלי.

אוסאמה סעדי: ליבי עם המטופלים שכואבים, וצריך לתת להם את התרופות, זה התפקיד של משרד הבריאות.

אוסאמה סעדי: אם יש בעיה ספציפית נקודתית וזה וזה משרד הבריאות צריך לדאוג לזה.

אוסאמה סעדי: אבל למה צריך חקיקה פרטית, חברת כנסת שתבוא ותיזום ותילחם וזה וזה?

אוסאמה סעדי: אם יש בעיות בפיקוח, במרשמים, במומחים, במספר מומחים, זה התפקיד של המדינה, זה התפקיד של משרד הבריאות, עם כל הכבוד.

אוסאמה סעדי: עם כל הכבוד.

דנה בר-און: אני אשמח לענות, כבודו.

אוסאמה סעדי: לכן אני אומר שבעניין הזה העמדה שלנו, מכיוון שאנחנו יודעים לאן מובילים אותנו, זה שלב ביניים, אנחנו לא רוצים את שלב הביניים ולהגיע למטרה הסופית שהיא לעשות לזה לגליזציה.

אוסאמה סעדי: זה מה שחסר לנו בחברה עכשיו.

שרן השכל: אז אקח דקה כדי להשיב לחלק מהדברים שנאמרו כאן משום שזה חשוב.

שרן השכל: קודם כול, ישנן בעיות בעניין הקנאביס הרפואי, המון המון בעיות שנמתחות כבר לאורך שנים.

שרן השכל: לא סתם החקיקה הזו גם כן דחפה מהלכים פנימיים בתוך משרד הבריאות.

שרן השכל: הדברים ייעשו, הוועדה הזו דנה לעניין רפואת הקנאביס בלבד כרגע.

שרן השכל: הייתי שמחה אם הדברים אולי היו נאמרים גם מבחינת הרשימה המשותפת גם לפני הבחירות.

שרן השכל: משום שבפאנלים שאני הגעתי אליהם, שהיו בהם חברים חברי הרשימה המשותפת שהשתתפו בפאנלים, ויעידו פה כל חברי הכנסת, הרשימה המשותפת הודיעה שהיא תומכת.

שרן השכל: ולכן ההטעיה - - -

מיכל רוזין: אצל היהודים היא תומכת, אצל הערבים לא.

שרן השכל: תקשיבי, בסופו של דבר זאת הטעיה ציבורית של מה שיש לפני הבחירות והבטחות לפני הבחירות לבין מה שיש לאחר מכן.

אוסאמה סעדי: בסדר, נו, יש חילוקי דעות גם בתוך הרשימה, זה לא סוד.

שרן השכל: אז הדברים דברים האלו היו צריכים לעבור גם כשאתם משתתפים בפאנלים ומבטיחים הבטחות בחירות שווא לציבור שלכם, וחשוב שהם ידעו, וטוב שהם יודעים עכשיו.

שרן השכל: לעניין הנושא בחברה הערבית, אפשר לעצום עיניים, ואפשר לטמון את הראש בחול, אבל בסופו של דבר, כפי שיש כמות משתמשים בקרב גם בני נוער וגם מבוגרים בחברה היהודית, כך יש גם בחברה הערבית.

שרן השכל: אני יודעת שמנסים להתעלם מזה, אבל גם הם - - -

אוסאמה סעדי: נו, אז התפקיד שלי לעודד את זה?

שרן השכל: לא, אבל גם הם משתמשים.

אוסאמה סעדי: מה לא?

אוסאמה סעדי: אם אני עושה לגליזציה אז אני עוצר את זה?

אוסאמה סעדי: הם עושים את זה, מה?

שרן השכל: אבל אגיד לך יותר מזה, חבר הכנסת סעדי, אם בקרב היהודים יש אולי נגיד 10% שנפתחים להם תיקים פליליים, בקרב הערבים יש 20% שנפתחים להם תיקים פליליים.

שרן השכל: אתה יודע למה?

שרן השכל: כי בדרך כלל יש משטרה קצת יותר באזור הזה, וקצת יותר מעכבים, ופתאום תופסים.

שרן השכל: ההפך, עניין אי ההפללה קודם כול כשאנחנו מעבירים את זה פוגע באוכלוסייה שלכם.

שרן השכל: שלכם.

אוסאמה סעדי: אני לא רוצה שיפתח אף תיק, כי אני לא רוצה שאף אחד ישתמש בזה.

אוסאמה סעדי: מה זה?

שרן השכל: אבל היום פותחים להם תיקים פליליים על שימוש בקנאביס גם כשהם נערים והורסים להם את החיים.

שרן השכל: אתה יודע שהוא אפילו לא יוכל להיות נהג אוטובוס בעתיד?

שרן השכל: אתה יודע שאפילו לאמץ ילד הוא לא יוכל עם תיק פלילי.

שרן השכל: אז על מה?

שרן השכל: על עבירה כזו אתה הורס למישהו מהחברה שלך את כל החיים.

שרן השכל: חשוב לתת לזה דגש, זה קורה גם אצלנו, זה קורה לא פחות אצלכם.

שרן השכל: ולעניין הרפואי, המחלות לא פוסחות על אף מגזר ועל אף דת.

שרן השכל: ולצערי, אותם אתגרים ואותם תשלומים שמשלמים גם בחברה היהודית משלמים גם החברה הערבית.

שרן השכל: וכשאנחנו מטפלים בנושא הקנאביס כאן אנחנו מטפלים בו בשביל כל החברה הישראלית, למה?

שרן השכל: כדי שתהיה להם תרופה זמינה, כדי שהיא תהיה במחיר סביר.

שרן השכל: אתה חושב שיש רק מגדלים יהודים?

שרן השכל: לא, יש גם מגדלים ערבים.

שרן השכל: אתה חושב שיש תעשיינים רק יהודים?

שרן השכל: לא, יש גם תעשיינים ערבים.

שרן השכל: זה שייך לכולנו.

שרן השכל: וכשאתם מוציאים את עצמכם מהמשוואה אתם טומנים את הראש בחול, אתם פוגעים בסוף בקרב הצעירים שלכם, שנפתחים להם יותר תיקים פליליים מאשר שנפתחים לחבר'ה בתל אביב, ששם הם בכל מקום, ואף אחד לא פותח להם תיקים פליליים על הדבר הזה היום.

שרן השכל: זה קודם כול פוגע בחברה שלכם, ולכן הייתי מצפה שאתם תהיו הראשונים לבוא ולסייע לנו.

אוסאמה סעדי: אני חושב שבחוק שלך אפילו אין סעיפים על פיקוח מחירים.

שרן השכל: ספציפית לחקיקה הזו לא, אבל הרגולציה - - -

אוסאמה סעדי: נו, אז מה?

אוסאמה סעדי: את אומרת לי: אנחנו רוצים להסדיר את זה גם עם פיקוח על מחירים, ובהצעת החוק שאת מציעה אין אפילו סעיף אחד על פיקוח מחירים.

אוסאמה סעדי: נו, אז תפסיקי עם זה.

שרן השכל: חבר הכנסת סעדי, אסביר לך.

יבגני סובה: אוסאמה, אתה חייב להיות חבר.

יבגני סובה: השתכנעתי שאתה חייב להיות חבר בוועדה עכשיו, כי כבר התחלנו את הדיון.

שרן השכל: נכון, גם אני.

יבגני סובה: אז אם אני השתכנעתי תהיה חבר בוועדה, נמשיך את הוויכוחים.

אוסאמה סעדי: לא, מדברים על פיקוח מחירים, אבל אני מסתכל, וקראתי את החוק טוב מאוד.

יבגני סובה: נמשיך את הדיונים בשוטף.

אוסאמה סעדי: אין סעיף אחד על פיקוח מחירים, אז מה - - -

יבגני סובה: אז, הינה, בבקשה, העלית סוגיה חשובה, נעלה אותה בדיונים הבאים של הוועדה.

שרן השכל: חבר הכנסת סעדי, צריך להבין שבסופו של דבר העלות למטופל היא נגזרת של העלות ליצרן, של העלות של המפעל, וכשיש לך רגולציה מטורפת שלא קיימת בשום מקום אחר בעולם, שמערימה קשיים, שהם צריכים לשלם מחירים יקרים, ברור שזה יהיה יותר יקר.

שרן השכל: החקיקה הזו מקלה את הרגולציה.

שרן השכל: לרגולציה הזו יש עלות של כסף, ואם נעביר את זה כמו שצריך, נוזיל את העלויות בין 40% ל-50%.

שרן השכל: זה לא כסף כשאתה משלם 4,000 שקל על תרופה?

שרן השכל: יוצא 2,000.

שרן השכל: נכון, אז זה עדיין סכום גדול, אבל עדיין גם חיסכון גדול לכיס של אותם מטופלים.

שרן השכל: ואני אשמח שתהיה חבר בוועדה.

שרן השכל: השר, צריך?

ניצן הורוביץ: כן, אני ממש חייב לזוז.

שרן השכל: קודם כול אני מודה לך, השר ניצן הורוביץ שר הבריאות, על ההשתתפות בוועדה.

ניצן הורוביץ: תודה, ודברים כדורבנות.

שרן השכל: וכמובן תודה על שיתוף פעולה פורה בהמשך.

שרן השכל: מאוד מאוד מעריכים את זה.

שרן השכל: תודה.

רם שפע: תודה רבה.

שרן השכל: חברת הכנסת יעל רון בן משה, בבקשה.

יעל רון בן משה: תודה רבה.

יעל רון בן משה: רציתי לברך גם את השר, נברך אותו גם בהיעדרו, וברכות לך, יושבת-הראש.

יעל רון בן משה: תודה לשותפים ולחבר הכנסת רם שפע שהזמין אותי לסיור ולפגישת העבודה המשמעותית אתמול בכפר איזון.

יעל רון בן משה: אני ממליצה לכולם ללכת לבקר, ללמוד.

יעל רון בן משה: אני מאחלת לך, גברתי היושבת-ראש, ולנו, שהעבודה של הוועדה הזאת תהיה קצרה ותמצה את שלל הנושאים המורכבים באמת כדי להביא מזור לכל הזקוקים לקנאביס הרפואי.

יעל רון בן משה: הנושאים והמחלוקות הם משמעותיים, אבל אני חושבת שאם הוועדה הזאת תהיה באמת עניינית, כפי שאת נוהגת לעשות, אז נוכל בזמן קצר למצוא את הפתרונות ואת האיזונים המתאימים.

יעל רון בן משה: גם אם יש הרבה מאוד שאלות מקצועיות, איך נכון לעשות את זה ואיזה סוג של טיפול, אני חושבת שיהיה נכון שהוועדה הזו תסתיים את תפקידה מהר ככל האפשר.

יעל רון בן משה: צר לי, אבל אני חושבת שזה לטובת העניין.

שרן השכל: לחלוטין.

יעל רון בן משה: אז אני איתך לגמרי במסע הזה.

יעל רון בן משה: בשונה מחבר הכנסת סעדי שציין שהוא כאן כדי לוודא שלא מתקדמת הלגליזציה, אז אני כאן גם כדי לוודא שמתקדמת הלגליזציה.

יעל רון בן משה: ציינת את עניין עצימת העיניים, אז כשהילדים שלי היו קטנים והיו עוצמים עיניים והיו חושבים שלא רואים אותם, אז עכשיו הם כבר בגיל שסביב השולחן אצלנו בבית עולה נושא השימוש באלכוהול ובסמים אחרים.

יעל רון בן משה: והייתי רוצה לראות כמה שיותר מהר שאנחנו מבינים, והילדים שלי כבר מבינים את זה, אז כדאי שגם אנחנו נבין, שזה קיים, זה נמצא, עכשיו אנחנו צריכים להחליט איך אנחנו מנהלים את זה.

יעל רון בן משה: אני לא מכירה אלטרנטיבה אחרת מלבד לקיים על זה דיונים, גם אם הם במחלוקות, גם אם זה נושאים קשים, גם אם אלו פתרונות שלא מתאימים לכולם.

יעל רון בן משה: מי שאין לו ילדים מתבגרים, חיילים, סטודנטים, מוזמן לבוא אליי הביתה ולראות.

יעל רון בן משה: זה לא משנה כמה אנחנו הורים קפדנים ומעורבים, זה תמיד יהיה בסוף הדיון בין האלכוהול לחומרים אחרים, למה מותר, מה אסור, ונהיגה, ונהג תורן, וזה קיים, וצריך להתמודד עם זה, וראוי שגם כנסת ישראל תתמודד עם זה.

יעל רון בן משה: אז בהצלחה לנו, ותודה.

רם שפע: כל מילה.

שרן השכל: תודה רבה על הדברים.

שרן השכל: רק אוסיף, משום שלא הספקתי להוסיף לדברים.

שרן השכל: הפשיעה בחברה הערבית רובה ממומנת ממיליארדים, שמוברחים על ידי סוחרי סמים וסוחרי נשק דרך הגבולות של מדינת ישראל, בגלל המצב שבו הקנאביס הוא בלתי חוקי.

שרן השכל: כלומר, זה win-win situation מבחינת החברה הערבית.

רם שפע: חד-משמעית.

יעל רון בן משה: ברשותך, היושבת-ראש, לנושא הכלכלי לא התייחסתי בכלל, ולקשר שבין הפשיעה הזו לנושאים ביטחוניים ולפשיעה אחרת של זנות והימורים.

יעל רון בן משה: באמת קצרה היריעה, אני מקווה שנצליח לקדם את זה בתקופה הקרובה.

שרן השכל: תודה רבה על הדברים.

שרן השכל: חבר הכנסת יבגני סובה, בבקשה.

יבגני סובה: תודה רבה, שרן, יושבת-ראש הוועדה, אני מברך אותך, אני מברך גם את מנהלת הוועדה.

יבגני סובה: לא הצלחנו להקים בכנסת את ועדת העלייה והקליטה, אז לפחות יש לנו מנהלת מצוינת שתנהל את הוועדה.

שרן השכל: זכינו בה.

יבגני סובה: ודווקא במקום שבו אמורה להתקיים ועדת העלייה והקליטה.

יבגני סובה: לפני שש שנים, עוד בחיים הקודמים שלי כעיתונאי, סיקרתי כנס קנטק בתל אביב, שעסק ביצוא קנאביס רפואי לעולם.

יבגני סובה: אני לא אשכח את זה, כי על הסרטון שהעליתי אחר כך עם הכתבה שלי אני ממשיך לקבל היום תגובות, זה הגיע כמעט ל-2.5 מיליון צפיות.

יבגני סובה: בכנס נאמר דבר פשוט, בגלל המשבר שהיה במזרח אירופה, ובעיקר ברוסיה עם כל הבעיות הגאופוליטיות וצניחת המטבע שלהם, החקלאים מהערבה פתאום רצו לעשות הסבה.

יבגני סובה: הם הבינו שלא כדאי להם כלכלית למכור פלפל לרוסיה, אלא צריך לעשות משהו כדי להתקדם.

יבגני סובה: אז אחד הדברים שעלו שם בכנס, ואני זוכר את זה היטב, היה הנושא של הקנאביס הרפואי, שאפשר לגדל קנאביס, ובכך בעצם להפוך את מדינת ישראל למדינה המובילה בתחום הזה.

יבגני סובה: ואז לאחר מכן באו כותרות בומבסטיות של הממשלה הקודמת – אנחנו זוכרים גם את ראש הממשלה לשעבר, שהיום הוא יושב-ראש האופוזיציה – דיברו על כך, וכולנו חשבנו שסוף סוף יהיה כסף, כי לנו בעצם יהיה קנאביס רפואי, כי תנאי מזג האוויר במדינת ישראל מאפשרים לעשות את זה.

יבגני סובה: וכפי שאנחנו מבינים היום שום דבר לא נעשה, ויש פספוס גדול בעניין הזה.

יבגני סובה: אז אני חושב שאם הוועדה הזאת תוכל לתרום במשהו, אז, א'.

יבגני סובה: היא תוכל לתרום דווקא בנושא הזה, כי מדינת ישראל יכולה לעשות את זה, יש ביקוש רב בעולם לקנאביס רפואי, ויש גם ביקוש רב לקנאביס רפואי בארץ.

יבגני סובה: הנתון שהושמע באותו כנס לפני שש שנים, אני מניח שאנשי מקצוע יתקנו אותי, יכול להיות שזה גם השתנה, שכבר אז למעלה מ-280,000 איש חיכו לאישור לקבל קנאביס רפואי, ונדמה שאז היו בסביבות 40,000 אישורים.

יבגני סובה: אני מאלה שתומכים בהגדלת מספר הרופאים שיכולים לתת אישור לצריכת קנאביס רפואי.

יבגני סובה: אני חושב שזה צריך להקל על התהליך הזה.

יבגני סובה: ואגיד לך עוד נתון, אנחנו יודעים מכל מיני סקרים, אני לא יודע אם אלו סקרים רשמיים או לא רשמיים, שכמעט 800,000 אזרחים במדינת ישראל לפחות פעם בחודש צורכים קנאביס.

יבגני סובה: אז או שאנחנו עכשיו נתחיל לדבר איתם כעבריינים או שנתחיל להבין שמה לעשות, זו המציאות.

יבגני סובה: אז צריך להתאים את הצרכים שלנו כחברי כנסת, למצוא את האיזון הנכון – מצד אחד, לא לעצום עיניים ולהגיד שהבעיה הזאת לא קיימת, אם בכלל, יש כאלה שלא יקראו לה בעיה, ויש כאלה שיגידו שזו בעיה.

יבגני סובה: ומצד שני, כמו שאמרתי, להזניק את ישראל קדימה, כי בעולם יש ביקוש רב, ואם בזה נוכל להיות שחקנים בשוק העולמי, לא צריך להתבייש בזה, זה מה שאנחנו יכולים לתת גם לעולם.

יבגני סובה: אז אני מקווה מאוד שהשאלות האלה יעלו בוועדה.

יבגני סובה: אני אומר לך, לא יהיה לך פשוט, כי האופוזיציה כנראה תיתן פה פייט בלי קשר לקנאביס, כי אנחנו ביחסים לא טובים איתם.

יבגני סובה: וגם יחסי הכוחות הם לא משהו בוועדה, פלוס אחד, נכון?

יבגני סובה: ככה אני מבין.

שרן השכל: נכון.

יבגני סובה: לכן אני חושב שדווקא האיזון הנכון בנושא, בהובלת הנושא, זה כנראה פה סוד המשחק וסוד ההצלחה של הוועדה הזאת.

יבגני סובה: ואני מאחל לכולנו הצלחה, ונמשיך להתקדם בעניין.

שרן השכל: תודה רבה לך, חבר הכנסת יבגני סובה יו"ר סיעת ישראל ביתנו.

שרן השכל: אני חייבת לומר גם בנוסף לדברים שלך שיש היום מצב להעביר לגליזציה.

שרן השכל: כלומר, יש רוב בכנסת, גם רוב המפלגות הבטיחו לגליזציה.

שרן השכל: אגב, בכנסת הקודמת לא יכולתי להעביר את זה עם הקואליציה משום שהחרדים אז התנגדו, ונעזרתי למעשה ביש עתיד שישבה באופוזיציה על מנת להעביר את אותה חקיקה.

שרן השכל: אנחנו נמצאים עכשיו באותה סיטואציה, נכון, אין רוב מתוך הקואליציה, אבל אנחנו 58-58.

שרן השכל: מספיק אחד צדיק מהליכוד שיסכים לעמוד בהבטחת הבחירות של הליכוד ללגליזציה, ומחר בבוקר תהיה לגליזציה.

שרן השכל: אחד.

שרן השכל: אז אני אומרת לכם, מי שצופה, ולכם כל המוזמנים חברי הכנסת, תביאו צדיק אחד מהליכוד ומחר הלגליזציה במדינת ישראל.

שרן השכל: תודה רבה על הדברים.

שרן השכל: לפני שאני אעבור למספר דוברים, חשוב לי לומר שהדיון הזה הוא כמובן דיון פתיחה חגיגי עם דברי פתיחה.

שרן השכל: מה שהוועדה תעשה בשבועות הקרובים היא למעשה להקנות את הידע המקצועי לכל חברי הוועדה על מנת לדון לעומק באותה חקיקה, לתקן אותה, כפי שמדינת ישראל זקוקה לה.

שרן השכל: זאת אומרת שכבר בשבוע הבא כל חברי הוועדה יצאו לסיור באזור הדרום, אצל מפעלים ואצל מגדלים, על מנת לשמוע מה האתגרים ומה הקשיים, איפה יש עלות מיותרת, איפה ניתן לחסוך בעלות, איפה יש רגולציה מטורפת שלא מאפשרת להם להתפתח, שלא מאפשרת להם לייצר מוצרים נדרשים.

שרן השכל: שבוע לאחר מכן הוועדה תיסע צפונה גם לחוות, למעבדות ולתעשייה, שלמעשה היא בפועל הפלוגה הקדמית, המסתערים שלנו שלמעשה מובילים את התחום הזה במדינת ישראל, ומבינים את זה לעומק, שגם יסבירו לנו את האתגרים, את התיקונים שנדרשים בתוך החקיקה.

שרן השכל: לאחר מכן נקיים דיון מעמיק יחד עם המטופלים כדי להבין את המצוקות הקשות שעומדות בפניהם.

שרן השכל: לאחר שנבין את המכלול הזה נתחיל בדיון לעומק בתוך החקיקה כדי להבין איך אנחנו מתקנים, ומה אנחנו מתקנים בשיתוף פעולה, בהבנה של המצוקות, ואיך אנחנו נדרשים בעצם לתקן אותן.

יבגני סובה: אני מתנצל כי יש לנו ישיבה של הנהלת הקואליציה, אז שלא יחשבו שלא מעניין את הח"כים.

יבגני סובה: פשוט יום שני הוא לא הכי נוח.

יבגני סובה: אז שוב, בהצלחה, ועוד נעבוד בשיתוף פעולה.

שרן השכל: תודה רבה.

יבגני סובה: גם את חלק מהנהלת הקואליציה, את יושבת-ראש סיעה, אבל כרגע תמשיכי לשבת פה בוועדה.

יבגני סובה: תודה לכולכם.

שרן השכל: כן, אני גם אמורה להיות בישיבה הזו.

שרן השכל: נאריך את הדיון בעוד 15 דקות כדי לתת הזדמנות לדוברים נוספים לומר את הדברים, ואז אגיע לישיבה.

שרן השכל: נתחיל עם דקל דוד עוזר, בבקשה.

דקל חץ-דוד עוזר: תודה רבה.

דקל חץ-דוד עוזר: קודם כול אני רוצה להתחיל בברכות לחברת הכנסת חברתנו שרן השכל.

דקל חץ-דוד עוזר: כמו שנאמר, כמומחה מדיניות וחקיקה אני אומר את זה, באופן תיאורטי הוועדה הזו היא למעשה ועדה מיותרת לחלוטין, כי לכאורה היינו מצפים שכל הדברים פה היו נפתרים במשרד הבריאות, אבל זה לא יקרה.

דקל חץ-דוד עוזר: בהמשך דבריי אני אסביר את הדברים האלה, מכיוון שהבעיה היא משרד הבריאות.

דקל חץ-דוד עוזר: ולכן, הוועדה הזו היא הדבר החשוב ביותר שקורה היום בהקשר של הקנאביס הרפואי והמטופלים, מכיוון שהיא מאפשרת לייצר לחץ נדרש וחשוב על משרד הבריאות, וחשוב להמשיך את הלחץ הזה.

דקל חץ-דוד עוזר: ובמידה ומשרד הבריאות לא יגיע להסדר להביא את החקיקה הזאת עד הסוף, גם אם הם לא מרוצים מזה, גם בניגוד לדעתם.

דקל חץ-דוד עוזר: בפתיחת דבריי, מתוקף מעמדי אני אחטא לתפקידי הציבורי אם אני לא אומר שהחלטת הכנסת ארוכת השנים לנקוט במדיניות של אלימות ממוסדת ממסדית ומדינתית כנגד כל צרכני וצרכניות הקנאביס זו ההחלטה הפסולה והפגומה, שמביאה אותנו לדיון של איך נוכל לעזור לאנשים לקבל מזור לבעיותיהם הרפואיות.

דקל חץ-דוד עוזר: הרי אנחנו מדברים פה על קודש הקודשים, שגם באסלאם וגם ביהדות זה קודם לשבת, זה קודם לתורה, זה קודם לכל דבר.

דקל חץ-דוד עוזר: אז אם לא האפליה הבלתי נתפסת והלא חוקתית, והשערורייתית, נגד צרכני הקנאביס, שמשתקפת במדיניות האלימה כנגדם, לא היינו נמצאים פה.

דקל חץ-דוד עוזר: המצב שלנו היום הוא שבתוך עשור מאז שהתחילו לדבר פה בכנסת על הסדרה עברנו ממקום ראשון לכישלון.

דקל חץ-דוד עוזר: החברות הקנדיות, שלא היו שוות כלום, שרק התחילו, היו שוות גרושים, החברות הישראליות היו בראש החץ העולמי, ולאט לאט החברות הישראליות הבינו שאי-אפשר לצאת מהכנסת פה ומהממשלה הישראלית, והם עברו לשם.

דקל חץ-דוד עוזר: הידע של ישראל עבר לשם, והיום החברות הקנדיות שוות עשרות מיליארדים, והחברות הישראליות שוות אולי פחות ממיליארד שקל כבר, לדעתי.

דקל חץ-דוד עוזר: זהו, אנחנו עומדים לאבד את הכול.

דקל חץ-דוד עוזר: צריך להבין מה זה אומר, זה אומר שמדינת ישראל הפסידה אולי מאות מיליארדים לאורך זמן.

דקל חץ-דוד עוזר: אני גם לא רואה איך זה ישתקם.

דקל חץ-דוד עוזר: ולכן, למרות שהאשמה היא ללא ספק במערכת הפוליטית, הסיבה שלא מצליחים להתגבר על זה זה מה שאני קורא לו "החלוקים הלבנים", זה הרופאים, הרוקחים, וחברות התרופות, שאחראים במשרד הבריאות, והדרישות שלהם הם דרישות, שהם אומנם דרישות שאפשר לכנות אותם "סחיטה".

דקל חץ-דוד עוזר: אבל אם נהיה הגונים ונבין שאנחנו חלשים נגדם במעמד הציבורי, אי-אפשר להתגבר, אי-אפשר לנצח את הרופאים, ואי-אפשר לנצח את הרוקחים, אני קורא פה לכל הוועדה ולכל חברי הכנסת להיכנע להם להכול, לתת להם הכול.

דקל חץ-דוד עוזר: אם צריך לתת עשרה מיליון דולר לחשבון הפרטי של כל אחד מראשי הרופאים האלה והרוקחים, ויובל לנדשפט ומנכ"ל משרד הבריאות, וכל אחד מהם, שימו להם בחשבון הבנק, זה כסף קטן.

חגי לוין: סליחה, אני מוחה על - - - הזה.

חגי לוין: מה הקשר?

דקל חץ-דוד עוזר: על מה אתם חוסכים?

דקל חץ-דוד עוזר: על מה אתם חוסכים?

דקל חץ-דוד עוזר: אתם יודעים מה הייתה הדרישה של משרד הבריאות כדי להסדיר קנאביס דל THC?

דקל חץ-דוד עוזר: קנאביס שהוא בכלל לא ממסטל, זה הזוי, הם ביקשו עשר פקידות.

דקל חץ-דוד עוזר: מה זה עשר פקידות?

דקל חץ-דוד עוזר: אני הייתי מביא להם 100 פקידות.

דקל חץ-דוד עוזר: מה זה השטויות האלה?

דקל חץ-דוד עוזר: זה לא כסף.

דקל חץ-דוד עוזר: איזה חברה כלכלית לא שמה עשרה מיליון שקל כדי להרוויח עשרה מיליארד?

דקל חץ-דוד עוזר: זה הזוי.

שרן השכל: תודה רבה לך, עורך דין חץ-דוד.

דקל חץ-דוד עוזר: אז אני מודה לך.

דקל חץ-דוד עוזר: אני מודה לך, ורק דבר אחרון.

דקל חץ-דוד עוזר: כשאני אומר להיכנע להם באופן מוחלט, אני לא אומר לעשות את זה לנצח.

דקל חץ-דוד עוזר: להיכנע, בעוד שנתיים-שלוש לקחת להם את זה.

דקל חץ-דוד עוזר: תודה.

שרן השכל: תודה רבה על הדברים.

שרן השכל: גולן ביטון, בבקשה.

גולן ביטון: קודם כול אני רוצה לברך את שרן, כל הכבוד, אחלה ועדה, באמת הגיע הזמן להרים את הדבר הזה.

גולן ביטון: ואני רוצה בתור מנכ"ל חברת יוניבו לברך קודם כול את המטופלים שהגיעו, את החבר'ה שהגיעו.

גולן ביטון: ואני רוצה להגיד בתור מנכ"ל החברה שהמטופלים הם בראש מעיינינו, גם לגבי המחיר וגם לגבי הזמינות.

ניר יופטרו: לגבי המחיר?

ניר יופטרו: 4,200.

גולן ביטון: אני אדבר עליו.

שרן השכל: חבר'ה, לא להתפרץ, אני מבקשת, זאת ישיבת פתיחה.

שרן השכל: הדיונים לעומק יתקיימו לאחר מכן.

שרן השכל: בלי התפרצויות כרגע.

גולן ביטון: תראו, קודם כול נוצרה פה תעשייה.

גולן ביטון: להזכיר לכם, לפני שנתיים כמעט לא היה כלום בבתי המרקחת, זה משהו שהוא מאוד מאוד מאוד מבורך.

גולן ביטון: כרגע יש מבחר, מעל 40 מותגים בכל בית מרקחת, זה לא היה.

גולן ביטון: פעם מטופל לא היה יכול לקנות קנאביס באילת, להזכיר לכם, עד לפני שנתיים.

גולן ביטון: ותוך כדי מערכות פוליטיות, ותוך כדי כל מה שקרה, שרן נלחמה פה על כל הדבר הזה יחד עם - - - ועל זה כל הכבוד.

גולן ביטון: חבר'ה, אל תשכחו את זה.

גולן ביטון: נכון, יש בעיות, ונכון שיש פה הרבה דברים בדרך, אבל אנחנו מטפלים.

גולן ביטון: ואני שמח מאוד על הוועדה הזאת, ואני בטוח שככה אפשר להצליח קודם כול.

גולן ביטון: אל תשכחו את הדברים האלה.

גולן ביטון: מטופל באילת לא היה יכול לרכוש קנאביס.

גולן ביטון: עכשיו הוא יכול גם במעלות.

גולן ביטון: חבר'ה, לגבי המחיר, זה נכון.

גולן ביטון: כרגע אני בטוח שהוועדה תבוא ותבדוק, ותראה, ותעשה את הדברים כמו שצריך כדי לראות שאף חברה כרגע לא מרוויחה.

גולן ביטון: יש דוחות כספיים.

גולן ביטון: רוב החברות הן ציבוריות.

גולן ביטון: אף חברה לא מרוויחה.

גולן ביטון: שלא תחשבו שחברות מרוויחות.

גולן ביטון: הרגולציה פה היא מאוד מאוד מאוד מקשה, ואני בטוח שיעשו פה את העבודה כמו שצריך, ואז נוכל באמת להוזיל מחירים.

גולן ביטון: כרגע אף חברה לא מרוויחה.

גולן ביטון: חבר'ה, לא שכרגע אפשר לראות בדוחות כספיים שחברות מרוויחות מיליונים.

גולן ביטון: אין דבר כזה.

גולן ביטון: חברות מפסידות.

שרן השכל: תודה רבה על הדברים.

שרן השכל: תודה רבה לך, גולן.

שרן השכל: ניר יופטרו, בבקשה.

שלומית אבינח: רק בקצרה.

שרן השכל: ככה ממש כל אחד בקצרה, לפתיחה, להיכרות.

ניר יופטרו: תודה.

ניר יופטרו: אני יושב-ראש עמותה שמטפלת ומלווה מאות מטופלים.

ניר יופטרו: תודה רבה לך על כל העזרה ועל הקמת הוועדה הזאת.

ניר יופטרו: הוועדה מאוד חשובה ונוגעת בנושא מאוד כאוב במדינה.

ניר יופטרו: אנחנו מקווים שהוועדה תעסוק בנושא, ונוכל באמת לפתור פה את כל העניין שהקנאביס לא מוגדר כתרופה, הוא מוגדר עדיין כסם מסוכן, שזה המעכב העיקרי של השוק כרגע.

ניר יופטרו: קנאביס בעצם הוא התרופה, המוצר היחידי שניתן על ידי רופא, אך לא בשוק הפרטי, שזה משהו שחייבים לטפל בו.

ניר יופטרו: אנחנו נאבקים על העניין הזה המון זמן.

ניר יופטרו: אין לנו זמינות לרופאים, אין לנו זמן לחכות לרופאים.

ניר יופטרו: שילוב של קופות החולים ומשרד הבריאות, שעד היום מתחמק מהנושא, אנחנו חייבים את קופות החולים פה איתנו, שישתפו איתנו פעולה, שיעזרו לנו לקבל את הנגישות הראויה למוצרים שלנו.

ניר יופטרו: וכשאני אומר מוצרים זה לא רק תפרחות, ולא רק השמנים שמדוללים היום, אלו משחות שהיו ונעלמו, מוצרים מרוכזים יותר שנחקרו והוכחו ונעלמו.

ניר יופטרו: יש המון קשיים מלבד המחיר.

ניר יופטרו: המחיר הוא משתנה שקשור גם לאיכות.

ניר יופטרו: האיכות היום מאוד ירודה.

ניר יופטרו: יש כאלה שמוכנים לשלם מחיר גבוה בשביל טיפול רפואי ראוי, ואנחנו דורשים גם את זה.

ניר יופטרו: תודה.

שרן השכל: תודה רבה לך על הדברים.

שרן השכל: פרופ' חגי לוין, בבקשה.

חגי לוין: תודה רבה לך, יושבת-ראש הוועדה.

חגי לוין: בשם ההסתדרות הרפואית, קודם כול מברכים מאוד על הקמת הוועדה.

חגי לוין: בהחלט צריך הסדרה בה"א של הנושא לטובת כולם, כל בעלי העניין, מהמטופלים, והמטפלים, והתעשייה, וכל מי שמעורב.

חגי לוין: בצד הסדרה צריך גם אסדרה באל"ף, צריך גם להכיר בסכנות גם של קנאביס כטיפול רפואי, וכפי שפתח חבר הכנסת שפע עם כפר איזון, צריך את האיזון הנכון, וזה יהיה המפתח להצלחה של הוועדה.

חגי לוין: כיוון שנושא הדיון, יעדי הוועדה, אנחנו מבקשים, אחד מיעדי הוועדה הוא הגנה על בריאות הציבור, ואחד מיעדי החוק הוא הגנה על בריאות הציבור, וככה ראוי להיות כל הזמן לנגד עינינו.

חגי לוין: באופן ספציפי צריך לשים לב לנושא של אופן הצריכה.

חגי לוין: הוא לא צריך להיות דווקא דרך עישון, להפך, צריך לעודד את הציבור להשתמש שלא בדרך עישון, שלא יהיו סכנות נלוות, צריך להקפיד שלא תהיה זליגה של השימוש במוצרים לבני משפחה, ילדים, ובני נוער.

חגי לוין: וצריך למצוא את הדרכים לעשות את זה בצורה נכונה, בדיוק כפי שנעשה עבור תרופות או טיפולים אחרים.

חגי לוין: ודווקא את נתת את הדוגמה של נהג אוטובוס, אני חייב לציין בעניין הזה, המחקרים מראים שתחת השפעת קנאביס, וזה לא משנה אם זה קנאביס רפואי, יש שינוי ביכולת ההתמצאות במרחב, ולכן צריך לחשוב היטב, כמו שיש בתרופות אחרות, כשבן אדם לוקח את התרופה, איזה אזהרה אנחנו עושים לו לגבי נהיגה, ובאופן ספציפי לנהיגת אוטובוס.

חגי לוין: יחד עם ההערות המקצועיות האלה, ואנחנו נלווה את הוועדה, דווקא טוב שהוועדה תכניס את הזרוע לתוך האש הזאת של נושא ההסדרה, ותעשה את זה כמו שצריך, כי באמת הגיע הזמן, וצריך להסדיר את נושא השימוש בקנאביס רפואי בישראל.

חגי לוין: תודה רבה.

שרן השכל: תודה רבה לך, פרופ' חגי לוין, וכמו שאמרת, חשוב שנשווה את זה לתרופות אחרות.

שרן השכל: וכמו שבתרופות אחרות בעלון האזהרה אכן כתוב שאסור לנהוג תחת השפעה, נכון, גם תחת קנאביס חשוב שיהיה כתוב שאסור לנהוג תחת השפעה.

שרן השכל: אבל למטופלי קנאביס היום במקרים מסוימים שוללים את הרישיון, גם כאשר הם לא תחת ההשפעה, או שהם השתמשו בתרופה בערב, ובבוקר הם צריכים ללכת לעבוד והם נוהגים ברכב שלא תחת השפעה, והשוטרים שוללים להם את הרישיון.

שרן השכל: ופה צריך לעשות את הצדק וגם את ההשוואה הזו, וחייבים להיות ערים לכך.

שרן השכל: תודה רבה.

שרן השכל: דנה בר-און, בבקשה.

יעל רון בן משה: ברשותך, היושבת-ראש, אני מתנצלת, אני צריכה להיות בוועדת הכספים.

שרן השכל: בסדר גמור.

שרן השכל: תודה רבה, חברת הכנסת יעל רון בן משה.

שרן השכל: בבקשה.

דנה בר-און: אני מברכת את היושבת-ראש של הקמת הוועדה.

דנה בר-און: כמו ששרן אני יודעת, אני פעלתי בנושא הזה לא מעט, ובעיקר מולך כבר כמה?

דנה בר-און: שש שנים?

שרן השכל: כן.

דנה בר-און: ככה שאם מישהו יודע כמה הנושא הזה קריטי וקרוב לליבי זאת את.

דנה בר-און: ואני חייבת להגיד שיש כאן פוטנציאל אדיר לוועדה הזאת, ואת יודעת טוב מאוד כמה אני רוצה שהפוטנציאל הזה ימומש, יש כאן חיי אדם שתלויים בזה, גם חיי שלי.

דנה בר-און: אני כן רוצה להגיד לכל מי שנמצא כאן בחדר כי הוא רוצה לגליזציה: לא על הגב שלנו.

דנה בר-און: הסיבה שראיתם אותי קמה כרגע ומדברת כפי שדיברתי, הסיבה שאת רואה את הפנים שלי ככה, שזה לא תדיר, אני בדרך כלל מאוד מאוד קורקטית, את יודעת את זה, זה כי אנחנו יושבים פה כבר שעה, ובתוך השעה הזאת אני יכולה להראות דקות, כמות הזמן שדיברתם על המטופלים ביחס לכמה שדיברתם על הרווחים ועל הלגליזציה ועל הפלילי, ועל - - -

שרן השכל: זה לא נכון, דנה.

דנה בר-און: אוקיי, אני יכולה או לדבר או - - -

שרן השכל: אבל זה לא נכון.

שרן השכל: רוב הדיון התקיים סביב הנושא הרפואי והמטופלים.

דנה בר-און: לא, הוא התקיים, שרן - - -

שרן השכל: אכן עלה הנושא של הלגליזציה והמטופלים.

שרן השכל: אנחנו פה בדברי ברכה, עדיין לא התחלנו לפתוח ולדון בעניין הצעת החוק.

דנה בר-און: שרן, אני מעריכה יותר מכולם את העבודה, ואת יודעת את זה, אני הכי קרובה לעבודה ביום יום ברמה של לנסות ולקדם כל מי שאני רק יכולה.

דנה בר-און: אני תומכת בעבודת הוועדה הזאת, אני תומכת בך, שרן, אני אעשה הכול על מנת שיהיו פתרונות לדברים שהעמותה מקדמת, שאת יודעת וכולם פה יודעים מה הם: טיפול רפואי נגיש בקנאביס לכל מי שזקוק לו מבלי שהוא יהיה חשוף לשום חומרים מסוכנים.

דנה בר-און: מה שאני מצביעה עליו כרגע הוא מה שכולנו, כולנו, שוב, ואני יכולה להראות לך בטלפון את כל ההודעות שקיבלתי בזמן הזה, כולנו מרגישים לאורך כל התקופה הזו שהסיפור של הטיפול בנו, כי כל חבר כנסת שישב ודיבר על הרפואי הסכים.

דנה בר-און: כל חבר כנסת, לא משנה מאיזה צד של המתרס, הסכים.

דנה בר-און: איפה זה נתקע?

דנה בר-און: זה נתקע בדיוק באותו מקום שחבר הכנסת סעדי הצביע עליו, זה נתקע במקום שבו אומרים את המילים רפואי ולגליזציה באותו משפט, ואז זה על הגב שלנו.

דנה בר-און: אם לא פותרים את זה, אז גם לא פותרים את הבעיות שלנו.

דנה בר-און: התקווה האמיתית שלנו עבור הוועדה הזאת, שרן, התקווה האמיתית שלנו עבור הוועדה הזאת היא שיהיה לנו בית.

דנה בר-און: היא שפעם אחת, פעם אחת יטפלו בנו בלי תלות בטיפול בבעיה שדקל הצביע עליה, בלי תלות בבעיה שדיברו על העלויות שלהם, כמה זה עולה להם, כמה הם רוצים לפתוח את השוק, בלי תלות.

דנה בר-און: אנחנו חולים.

דנה בר-און: כשחולה אינסולין אף אחד לא מדבר איתו על כמה זה עולה לחברה לייצר.

דנה בר-און: כשחולה צריך אינסולין אף אחד לא מדבר איתו על: אולי אנחנו נגדיל את הרווחים באמצעות יצוא?

דנה בר-און: כשהחולה צריך אינסולין אף אחד לא מדבר איתו על: אולי נעשה את זה לגלי לכולם.

דנה בר-און: לא.

דנה בר-און: אנחנו חייבים לחזור למקום, וזאת ההסכמה שאני חושבת שהייתה לנו לאורך כל הדרך, ולכן אני מרשה לעצמי לומר את הדברים בצורה ישירה, אחרת לא היית, לא את ולא אחרים ולא אני, הולכים ומציעים פתרונות שהם נפרדים גם לסיטואציה הרפואית וגם לסיטואציה של אי ההפללה.

דנה בר-און: כי יש הבנה שמדובר בשתי סיטואציות נפרדות.

דנה בר-און: יש הבנה שצריך לטפל בזה וצריך לטפל בזה.

שרן השכל: מילות סיכום.

דנה בר-און: אבל אנחנו מבקשים שהוועדה הזאת תוריד מהגב שלנו, החולים, את הנטל של הלגליזציה, כי אנחנו לא קשורים לזה, והטיפול בנו לא צריך להיות קשור לזה.

דנה בר-און: מילה אחת אחרונה, ברשותך, שום דבר בעולם הרפואי לא ישתנה אם אנחנו נמשיך לחזור לעשות את אותן הטעויות.

דנה בר-און: בהתייחס למה שאמר שר הבריאות הורוביץ, אני מברכת על כל הצעדים, ואני מקווה מאוד שהם הגיעו לתוצאה.

דנה בר-און: אבל הדבר שאני מאוד חוששת ממנו זה המינוי של ד"ר בועז לב לוועדה בנושא הרישיונות, כי בועז לב הוא למעשה עומד מאחורי כל החלטות משרד הבריאות בנושא מאז 1999.

דנה בר-און: היינו, אותו אדם שקיבל את כל ההחלטות שהביאו למצב הנוכחי הוא האדם שאמור לקבל את ההחלטות לגבי מעבר לרישיונות.

דנה בר-און: נראה לי לא ישים.

שרן השכל: תודה.

שרן השכל: תודה על הדברים.

שרן השכל: ואני הבהרתי גם בתחילת הדיון שנושא הוועדה הוא עניין הקנאביס הרפואי.

שרן השכל: יש לנו מטרה משותפת שאותה לא נזנח בצד, וזו מטרה משותפת של חברי הכנסת לעניין הלגליזציה.

שרן השכל: וכן, היה ברור לכולם שהנושא הוא דיון בנושא הקנאביס הרפואי.

שרן השכל: ואף אחד לא עושה שום דבר על הגב של המטופלים, בדיוק ההפך, יש פה קבוצה של חברי כנסת שכל התכנסותם וכל מטרתם כרגע היא לסייע לחולים במדינת ישראל.

שרן השכל: עצוב לי שככה נותנים פרשנות שונה לדברים שנאמרו.

שרן השכל: תודה.

דנה בר-און: אבהיר.

דנה בר-און: לא דיברתי על כוונת חברי הכנסת.

דנה בר-און: דיברתי על כיוון הדיון.

שרן השכל: תודה.

שרן השכל: דנה בר-און, אני מבקשת.

שרן השכל: אני רוצה לתת את ההזדמנות ליפעת קריב חברת הכנסת לשעבר.

יפעת קריב: נראה לי, שרן, שבגלל השעה והאנשים שנשארו אני אוותר על זכות.

יפעת קריב: אני אשמח להעביר את זכות הדיבור שלי ליעל.

יפעת קריב: היה לי הרבה מה להגיד, אבל נראה לי שכבר - - -

שרן השכל: אנחנו עושים דיון פתיחה חגיגי, דברי ברכה, את כמובן מוזמנת לומר.

שרן השכל: אם את מוותרת על זכות הדיבור זה בסדר לחלוטין.

שרן השכל: וכמו שאמרתי, יתקיימו סיורים לעניין הרקע, ותוכלי כמובן שם להציג גם את הדברים בפני חברי הכנסת.

שרן השכל: אתן את ההזדמנות לאריאל.

יפעת קריב: חשוב לי להעביר את זכות הדיבור ליעל שכטר, אני רוצה שהיא תדבר בשם כל התעשייה שלא הגיעה, אם אפשר.

שלומית אבינח: יעל שכטר רשומה.

שרן השכל: אתן את ההזדמנות לאריאל גרופר, בבקשה.

אריאל גרופר: קודם כול תודה רבה לשרן, ובאמת, היא עשתה את הבלתי יאומן.

אריאל גרופר: היינו קצת סקפטיים שזה יקרה, אבל זה קרה.

אריאל גרופר: אז נעים מאוד, אני אעשה את זה קצר.

אריאל גרופר: אני עורך דין מסחרי בתחום למעלה משמונה שנים, מכיר גם מההיבט המשפטי, המסחרית, את התחום, וגם מההיבט הטיפולי.

אריאל גרופר: אשתי מטופלת בקנאביס רפואי מזה תקופה.

אריאל גרופר: ואני יושב פה גם כדי לזעוק את זעקת השחקנים בשוק שהם על סף קריסה.

אריאל גרופר: דיבר פה גולן על זה שהם לא מרוויחים, אז אפשר לפתוח את הדוחות הכספיים ופשוט לראות שאין להם עוד הרבה אוויר להמשיך.

אריאל גרופר: וגם את זעקתה המטופלים, עוד פעם, אני לא מטופל, אין לי את החוויות של חלק מהחברים פה שזקוקים לצמח הזה.

אריאל גרופר: אבל מה שאני ראיתי, ודיבר פה פרופ' חגי לוי על החשיבות לשמור ושלא יהיה שימוש לרעה – קצת קשה לי להתחבר לזה, כי אני ראיתי איך פשוט – אני אשתמש במילה מפוצצים באופיאטים אנשים, סמים שמגפה שגורם המוות מספר אחד בארצות הברית, אני לא יודע אם עדיין, אבל זה היה בתקופתו של טראמפ, גם בארץ מחרישים את זה.

אריאל גרופר: חברות התרופות דוחפות את האופיאטים האלה, יש להן אינטרס לקדם את זה.

אריאל גרופר: ודיברו פה לעניין המחירים.

אריאל גרופר: משיחות שקיימתי עם שחקנים בשוק, תשחררו את הרגולציה, המחירים ירדו.

אריאל גרופר: אתם מעמיסים כל כך הרבה על השחקנים בתחום שפשוט אין – וכל המחיר הגבוה, שבסוף אני מסכים שהוא גבוה, חלק ניכר ממנו זה הרגולציה, כי לא יכול להיות שהמחיר יהיה גבוה מצד אחד ומצד שני לא ירוויחו.

אריאל גרופר: אז יש כשל ברגולציה, ואני מקווה שנפתור את זה פה.

אריאל גרופר: אני לא אכנס לנושא הלגליזציה, רק במשפט.

אריאל גרופר: קנאביס זה עובדה אם תרצו או לא תרצו, אנשים צורכים אותו, אם זה יהיה חוקי או לא חוקי.

אריאל גרופר: זאת גזירה שהציבור לא עומד בה ולא רוצה לעמוד בה.

אריאל גרופר: אם חברי הפרלמנט רוצים לקחת ולהגיד: זה לא חוקי ואני אלחם בציבור, בסדר, זאת החלטה שלכם.

אריאל גרופר: אבל תשחררו את הרגולציה ויהיה בסדר.

שרן השכל: תודה רבה לך.

שרן השכל: חבר הכנסת פינדרוס, ברוכים הבאים לוועדת הקנאביס.

שרן השכל: האם אתה תהיה הנציג של הוועדה?

יצחק פינדרוס: נסתדר בתוך הסיעה, נשלח בעזרת השם נציג.

שרן השכל: נהדר.

יצחק פינדרוס: אני שמח שנלחמנו על קבלת נציג בוועדה, ואני שמח שבסופו של תהליך אושר ליהדות התורה נציג.

יצחק פינדרוס: אני כן רוצה להתייחס.

יצחק פינדרוס: בוא נאמר שעורך הדין אריאל גרופר הרים אותי להנחתה.

יצחק פינדרוס: אני רוצה להתייחס בשתי מילים למה שאני מרגיש שאנחנו נצטרך לעשות פה בוועדה.

יצחק פינדרוס: יש פה מצד אחד אנשים שצריכים את זה, ואני בכוונה אומר אנשים שצריכים את זה, ולא אנשים שצורכים את זה.

יצחק פינדרוס: ואני מחלק בין הצורכים לצריכים את זה.

יצחק פינדרוס: ומצד שני אי-אפשר לומר שהמציאות הקיימת היום לא גורמת לשימוש לרעה.

יצחק פינדרוס: היום.

יצחק פינדרוס: ואני חושב שעלינו כוועדה מוטל בחקיקה הזאת לעשות הכול, שאלה שצריכים את זה יוכלו לקבל את זה במינימום בעיות, במינימום, ושזה גם יגרום לאלה שלא צריכים את זה בדיוק את הדבר הזה, שלא יהיה שימוש לרעה בצורך.

יצחק פינדרוס: אני גם מכיר, גם מודע, גם נפגשתי עם הרבה גורמים בעניין הזה בשנתיים האחרונות.

יצחק פינדרוס: ואני אומר שוב, אנחנו צריכים לעשות הכול שבחוק הזה כשמו, והכותרת שנעשתה לחוק הזה, כן תהיה.

יצחק פינדרוס: אלה שצריכים את זה, שיוכלו לקבל את זה במינימום מחיר, במינימום בירוקרטיה, במינימום צרות, הזמן שהם מחכים הוא לא מועיל לשום דבר, אם בן אדם צריך את זה הוא לא אמור לחכות כמה חודשים.

יצחק פינדרוס: שהדרך שלו לקבל את זה תהיה הרבה יותר קלה וברורה.

יצחק פינדרוס: ומצד שני שזה לא יהיה לשימוש לרעה לפתיחה לאלה שצורכים.

יצחק פינדרוס: ואני מקווה מאוד שהדיונים בוועדה יהיו באמת לכיוון הזה, איך שומרים מצד אחד על הצורכים, ואיך שומרים על אלה שנצרכים לדבר הזה.

יצחק פינדרוס: ואני אשתדל, או חבר אחר מטעם הסיעה, בדיוק לתרום לדיון הזה ולהגיע למקום הזה.

יצחק פינדרוס: אנחנו תמיד נגד בירוקרטיה, אבל אנחנו גם נגד שימוש לרעה בעניין.

יצחק פינדרוס: אז אני מקווה שבחוק הזה נצליח לעשות את זה.

שרן השכל: תודה רבה על הדברים, ואני שמחה לשמוע שיש שיתוף פעולה משום שבאמת מטרת החוק היא לסייע למטופלים, ובכלל לסייע לחקלאי ישראל שמקדמים ומפתחים את עולם הרפואה בתחום הזה.

שרן השכל: ואני אשמח שגם תהיה חבר ותיקח חלק פעיל, כי אני רואה שזה באמת נושא שחשוב לך.

שרן השכל: חשוב לי לציין גם שאמרנו לפני כן, בשלושת השבועות הקרובים יתקיימו דיוני עומק על מנת לתת את הרקע המקצועי ואת הכלים המקצועיים לחברי הוועדה כדי להבין את המורכבות ואת האתגרים, הן מבחינת התעשייה, והן מבחינת המטופלים.

שרן השכל: ולכן חשוב שאותו נציג שיהיה חבר בוועדה יגיע לכל אותם סיורים ודיונים.

יצחק פינדרוס: אני אומר לך מראש, פחות מעניינת אותי התעשייה.

יצחק פינדרוס: אני אומר את זה מראש לכל התעשיינים והלוביסטים, שלא יפנו אליי.

יצחק פינדרוס: פחות מעניינת אותי התעשייה, פחות מעניין אותי המצב שלהם, יותר מעניין אותי, כמו שאמרתי, אלה שצריכים את זה, שיוכלו לקבל את זה.

יפעת קריב: אבל ממי הם יקבלו את זה?

מיכל רוזין: לא יהיה מו"פ.

יצחק פינדרוס: ואני רוצה לשמוע באמת מגורמי המקצוע בעיקר על החלק הזה.

יצחק פינדרוס: החלקים האחרים של התעשייה - -

קריאות: - - -

שרן השכל: ששש, סליחה, לא מתפרצים לדבריהם של חברי כנסת.

יצחק פינדרוס: - - אני מכיר את הלוביסטים, הם יעשו עבודה טובה.

יצחק פינדרוס: שיפנו למישהו אחר, שימחקו את המספר שלי מראש.

שרן השכל: חבר הכנסת פינדרוס, אבל חשוב לומר שהפיתוח של מוצר רפואי נמצא בסופו של דבר אצל אותה תעשייה.

שרן השכל: האם זה גלולה של CBD או של THC, שתסייע להם לאפילפסיה או לאוטיזם או לקרון, תלוי בפיתוח ובמחקר שהם עושים.

יצחק פינדרוס: את זה שיגיד לי הרופא של האפילפסיה, לא התעשיין.

דקל חץ-דוד עוזר: אני רואה שאתם נאבקים על תעשיית הרבנות של הדת, ואתם לא נותנים לדת להיות - - -

יצחק פינדרוס: מה שנכון נכון, אני מאוד ממוקד.

שרן השכל: סליחה, אמרתי והזהרתי שיהיה ברור, דוברים לא מתפרצים לדבריהם של חברי כנסת.

יצחק פינדרוס: זאת התשובה על מה שאמרתי.

יצחק פינדרוס: צדקת, כל הכבוד לך.

דקל חץ-דוד עוזר: כל אחד והתעשיות שלו.

יצחק פינדרוס: יש מספיק כסף למדינה ממיסים אחרים.

יצחק פינדרוס: וגם מהדת לא עשיתי כסף.

שרן השכל: חברי כנסת יכולים להעיר הערות ביניים, זה הנוהל.

שרן השכל: יעל שכטר, בבקשה.

יעל שכטר-סיטמן: תודה רבה.

יעל שכטר-סיטמן: חשוב לי באמת לציין שאנחנו מעריכים את הוועדה הזאת, מברכים עליה, היא חשובה גם למטופלים וגם לתעשייה.

יעל שכטר-סיטמן: ומי שחושב שטובת המטופלים מנוגדת לטובת התעשייה, אתם טועים, זה משולב, וזה חשוב לנו.

יעל שכטר-סיטמן: האמת שעשינו איזשהו שקף שמראה את כל הנקודות גם עבור המטופלים, שאם הנקודות האלה ייפתרו על ידי הוועדה אתם תוכלו להסדיר באופן מיטבי את שוק הקנאביס הרפואי.

יעל שכטר-סיטמן: אני מקווה שהייתם יכולים להראות את זה.

שלומית אבינח: אין לנו זמן עכשיו, אמרתי את זה.

יעל שכטר-סיטמן: אני מבינה.

יעל שכטר-סיטמן: אם לא, חשוב להגיד שאתם צודקים, יש רגולציה מכבידה, צריך לטפל בה.

יעל שכטר-סיטמן: בכללי, יש כל מיני סוגיות שצריך לטפל בהן, גם בתעשייה שכן יתרמו לחולים.

יעל שכטר-סיטמן: אם תגדירו את הקנאביס כתרופה על בסיס צמחי כמו באירופה תוכלו להכניס את זה למימון הציבורי, להוריד את המחיר למטופלים, להכניס את זה לסל התרופות, וככה לפטור אותם.

יעל שכטר-סיטמן: מבחינת התקינה הישראלית הייחודית, היא מהווה לנו חסם ליצוא.

יעל שכטר-סיטמן: זאת רגולציה באמת מחמירה, ואנחנו מבקשים גם לטפל בזה.

יעל שכטר-סיטמן: אני רוצה לגעת בנקודות שקשורות למטופלים.

יעל שכטר-סיטמן: המו"פ בקנאביס הרפואי תקוע לחלוטין, ואנחנו מבקשים סיוע.

יעל שכטר-סיטמן: אין קריטריונים ברורים, אין שקיפות, לא ידוע מתי הוועדה מתכנסת למתן אישורים.

יעל שכטר-סיטמן: זאת כלכלת ישראל, זה לטובת המטופלים, אנחנו מבקשים סיוע בזה.

יעל שכטר-סיטמן: כמו שאמרתי, אם תכירו בקנאביס הרפואי תוכלו להכניס את זה לסל.

יעל שכטר-סיטמן: גם לגבי המרשמים, כדי להשיג מרשם מטופלים צריכים לעבור מרופא לרופא, לשלם אלפי שקלים.

יעל שכטר-סיטמן: למה?

יעל שכטר-סיטמן: למה הם צריכים לעבור את כל הסאגה הזאת?

יעל שכטר-סיטמן: תפתחו את ההתוויות, תכניסו - - -

שרן השכל: משום שרופאים לא מקבלים הכשרה לקנאביס רפואי, אתה צריך להבין.

יצחק פינדרוס: לכן אמרתי, הגדרתי מראש.

יעל שכטר-סיטמן: אז תכניסו עוד רופאים.

יעל שכטר-סיטמן: בגרמניה יש רופאים - - -

שרן השכל: מי שמוביל את המחקר והפיתוח זאת התעשייה.

יצחק פינדרוס: את זה אני רוצה לשמוע, לא את התאחדות התעשיינים, את משרד הבריאות שיגיד לי למה.

שרן השכל: אבל זאת התאחדות התעשיינים שעושה את המחקר והפיתוח, ובסוף המחקרים שלהם מלמדים את הרופאים איך לטפל בקנאביס הרפואי.

שרן השכל: הרופאים לא יודעים היום, אין להם מושג איך.

יעל שכטר-סיטמן: אז אנחנו אומרים לכם, תרחיבו את ההתוויות הקיימות, תנו לעוד אנשים לקבל את הטיפול הרפואי.

יעל שכטר-סיטמן: תנו לרופאים, לכל רופא, כמו שבגרמניה ובפולין נותנים לכל רופא להמליץ על טיפול בקנאביס רפואי.

יעל שכטר-סיטמן: אל תעבירו את המטופלים את הסאגה הזאת.

יעל שכטר-סיטמן: לגבי השוק הלא חוקי, אנחנו מסכימים שצריך להפוך את השוק הזה לחוקי.

יעל שכטר-סיטמן: 27% מהאוכלוסייה צורכת קנאביס באופן לא חוקי.

יעל שכטר-סיטמן: דרך אגב, באוכלוסייה הזאת קיימים אנשים שצריכים את הקנאביס כרפואי ופשוט לא מתאימים להתוויות הקיימות.

יצחק פינדרוס: לא מקבלים את זה כמו שצריך.

יעל שכטר-סיטמן: אז אם תהפכו את השוק הזה לחוקי תחת התוויה מתאימה - - -

שרן השכל: אנחנו לא עוסקים בזה נכון לעכשיו.

יעל שכטר-סיטמן: אבל ככה גם תבנו את אמון הציבור, וגם בעצם תהפכו 60 טון של קנאביס שנצרך באופן לא חוקי לממוסה.

יעל שכטר-סיטמן: תוכלו לתת את זה למטופלים, למערכת הבריאות, למערכת החינוך.

יעל שכטר-סיטמן: יש כל כך הרבה דברים שאתם יכולים לעשות עם הכסף הזה.

יעל שכטר-סיטמן: דבר האחרון זה הוצאת ה-CBD מפקודת הסמים המסוכנים.

יעל שכטר-סיטמן: אתם מדברים על זה כבר כמה שנים, בצדק.

יעל שכטר-סיטמן: צריך להוציא כל חומר שאין בו רכיב פסיכואקטיבי מפקודת הסמים.

יעל שכטר-סיטמן: אפשר לרכוש את המוצרים האלה בשוק השחור, בלי בעיה אגב, וחבל, כי אנחנו מאבדים את כל הדרך שלנו, את כל היתרון היחסי שיש לנו בתחום הזה.

יעל שכטר-סיטמן: ואנחנו מבקשים בדיונים הבאים להעמיק בכל הנקודות שהזכרנו.

יעל שכטר-סיטמן: ואנחנו באמת מאמינים שביחד בשיתוף פעולה נוכל להסדיר את שוק הקנאביס הרפואי גם לטובת המטופלים וגם לטובת צמיחת התעשייה.

יעל שכטר-סיטמן: ושוב, אלו אינטרסים משותפים.

יעל שכטר-סיטמן: תודה לך.

שרן השכל: תודה רבה על הדברים, יעל.

שרן השכל: קודם כול, מבחינת המגדלים והמפעלים, בשבוע הבא כבר נתחיל סיור בדרום, ושבוע לאחר מכן אנחנו נחל בסיור בצפון.

שרן השכל: אני מציעה שתתכוננו לנושאים: האתגרים, החסמים, ההתייקרות של המוצרים, המחקר והפיתוח.

שרן השכל: בשביל כל הדברים האלה אנחנו מגיעים אליכם מבחינה מקצועית כדי לשמוע, שקפים, מצגות, זה יהיה הזמן להציג אותם.

שרן השכל: מנהלת הוועדה תסתדר לנו לוז מאורגן שייתן לכל אחד ואחד מכם את הזמן להציג את הדברים בפני חברי הוועדה.

שרן השכל: אתם תיתנו לנו בסופו של דבר את הכלים להבין את המצוקות שלכם ואת הכשלים בשרשרת הזו עד שזה מגיע אל המטופלים.

שרן השכל: ואני מציעה שתנצלו את הזמן הזה כמו שצריך, משום שאלו יומיים שלמים שמספר חברי כנסת יעסקו בחקיקה ויתקנו אותה.

שלומית אבינח: וגם גורמי מקצוע.

שלומית אבינח: נזמין גם גורמי מקצוע.

שרן השכל: וגורמי המקצוע מגיעים אליכם כדי ללמוד ולהבין.

שרן השכל: אז זה הדבר הראשון.

שרן השכל: דבר נוסף לעניין המטופלים, נמצאים איתנו לא מעט מטופלים וארגונים.

שלומית אבינח: גם בזום יש הרבה.

שרן השכל: וגם בזום.

שרן השכל: אני מתנצלת בפני מי שלא הספיק עדיין לדבר.

שרן השכל: אבל חשוב לומר שלאחר מכן, בעוד כשלושה שבועות יתקיים דיון ייחודי עם המטופלים ועם ארגוני המטופלים שיציגו את האתגרים, ואת הבעיות, ואת הכשלים ברפורמה הנוכחית.

שרן השכל: אני מציעה לאותם ארגונים גם להגיע עם מצגות, עם נתונים, על מנת ללמד אותנו חברי הכנסת, ולתת לנו את הכלים הבסיסיים כדי להבין איזה תיקוני חקיקה אנחנו נדרשים לעשות ברפורמת הקנאביס.

שרן השכל: כולכם יכולים להעביר את הדברים מראש לשלומית מנהלת הוועדה שלנו – שהיא באמת חרוצה שאין דברים כאלו, היא עונה לכולם, היא מדברת עם כולם, והיא תדע גם לסדר את הדברים – למייל הוועדה .

שרן השכל: אני לא מאמינה שיש אימייל כזה לכנסת, סוף כל סוף אחרי מאבק כל כך קשה.

שלומית אבינח: ביקשתי שזה יהיה השם של הוועדה, התעקשתי.

שרן השכל: אז זה באמת מעמד והצלחה, וזה באמת באמת מרגש, כי כשהגעתי לפני שש שנים לכנסת חברי כנסת פחדו לומר את המילה הזו.

שרן השכל: ממש פחדו.

שרן השכל: ואנחנו שש שנים אחרי זה, אחרי מערכת בחירות שבה כמעט כל המפלגות הבטיחו זאת כהבטחת בחירות, וזה ממש מרגש אותי לראות את זה.

שרן השכל: אז תודה רבה לכולכם.

שרן השכל: ואני מאחלת לכולם עבודה מפרה ומוצלחת, שתסייע למעל ל-100,000 מטופלים במדינת ישראל.

שרן השכל: תודה רבה.

שרן השכל: הישיבה נעולה.